Tun Dr Mahathir dibenar keluar IJN pagi tadi

Sebelum ini, Dr Mahathir dimasukkan ke IJN untuk pemantauan buat beberapa hari seperti yang dinasihatkan oleh pasukan kesihatan, setelah disahkan positif COVID-19 pada 31 Ogos lepas.


Sijil vaksinasi pintar sebagai pengesahan terima suntikan COVID-19

PUTRAJAYA 3 Mac. – Malaysia akan mengeluarkan sijil vaksinasi pintar sebagai dokumen pengesahan bagi individu yang telah menerima suntikan vaksin COVID-19, kata Menteri Kesihatan Datuk Seri Dr Adham Baba.

“Saya telah adakan persidangan secara maya dengan pihak WHO berhubung perkara ini dan sijil ini akan dikemas kini bagi memastikan ia memenuhi piawaian antarabangsa.

“Dalam masa sebulan kita akan laksanakan sijil ini sebagai pengesahan penerimaan suntikan vaksin COVID-19,” katanya dalam sidang media bersama Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan di Kementerian Kesihatan (KKM) di sini, hari ini.

“Jika hospital swasta ingin menjalankan vaksinasi, pihak mereka perlu menggunakan saluran seperti Persatuan Hospital Swasta Malaysia, Persatuan Perubatan Malaysia serta beberapa persatuan untuk proses libat urus,” katanya yang menjangkakan perkara itu akan diputuskan pada fasa kedua Program Imunisasi COVID-19 Kebangsaan.


Menyamar pegawai khas timbalan menteri, penganggur dipenjara 8 bulan

KUALA LUMPUR 6 April. – Akibat memperdayakan seorang wanita dengan menyamar sebagai pegawai khas Timbalan Menteri Komunikasi dan Multimedia untuk meminta wang bagi membantu sebuah syarikat produksi mendapatkan geran filem, seorang penganggur hari ini dipenjara lapan bulan oleh Mahkamah Sesyen di sini.

Hakim Rozina Ayob menjatuhkan hukuman itu terhadap Mohd Zafir Zainuddin, 38, yang mengaku bersalah memperdayakan Noorul Syakillah Ramli dengan mengatakan dia (tertuduh) adalah Pegawai Khas kepada Timbalan Menteri Komunikasi dan Multimedia dan berjanji untuk mendapatkan peruntukan geran filem ‘Rampas’ daripada Perbadanan Kemajuan Filem Nasional (Finas).

Perbuatan itu mendorong wanita berkenaan menyerahkan wang tunai RM5,000 kepada tertuduh di sebuah restoran di Presint 9, Putrajaya pada 5.15 petang, 1 April lalu, mengikut Seksyen 416 Kanun Keseksaan (Akta 574) dan boleh dihukum di bawah Seksyen 419 kanun sama yang memperuntukkan hukuman penjara sehingga tujuh tahun, atau denda atau kedua-duanya.

Berdasarkan fakta kes, Noorul Syakillah yang merupakan pengadu dalam kes ini adalah pemilik sebuah syarikat produksi penerbitan drama dan filem Cinema Stage Production Sdn Bhd yang memohon geran dana filem Rampas bernilai RM1.8 juta daripada Finas.

Noorul Syakillah berhubung dengan Mohd Zafir pada 26 Mac lalu melalui aplikasi WhatsApp bagi mendapatkan sokongan Timbalan Menteri Komunikasi dan Multimedia dalam mendapatkan geran yang dipohon selepas lelaki itu memperkenalkan diri sebagai pegawai khas kepada timbalan menteri berkenaan.

Pada 31 Mac lalu, Mohd Zafir meminta wang sebanyak lima peratus daripada jumlah geran RM1.8 juta dan Noorul Syakillah bersetuju membayar dua peratus daripada jumlah geran itu serta perlu membayar RM5,000 kerana Mohd Zafir mendakwa dia mendapatkan tandatangan sokongan timbalan menteri dan meyakinkan bahawa syarikat tersebut akan mendapat geran.

Noorul Syakillah kemudiannya membuat aduan di Suruhanjaya Pencegahan Rasuah Malaysia (SPRM) Kuala Lumpur pada 1 April dan tertuduh ditangkap pada hari sama.

Siasatan SPRM mendapati tertuduh bukan pegawai khas Timbalan Menteri Komunikasi dan Multimedia berdasarkan semakan dengan kementerian itu serta permohonan geran oleh Cinema Stage Sdn Bhd telah ditolak oleh Finas sejak 23 Mac lalu.


MOTAC atur latihan SOP baharu umrah

KUALA LUMPUR, 10 Feb – Kementerian Pelancongan, Seni dan Budaya (MOTAC) sedang mengatur sesi latihan tenaga pengajar (ToT) mengenai prosedur operasi standard (SOP) baharu umrah kepada semua syarikat pengendali ibadah itu di bawahnya.

MOTAC dalam kenyataan hari ini berkata, sesi yang akan diadakan dengan kerjasama Kementerian Kesihatan itu, adalah bagi membolehkan syarikat terlibat memberi taklimat dan penerangan kepada jemaah terutama berkaitan tiga SOP baharu berhubung aktiviti umrah bermula 14 Feb ini.

SOP baharu itu antaranya menghendaki syarikat pengendali melantik orang yang dipertanggungjawabkan (PIC) sekiranya mempunyai 40 orang jemaah dan ke atas, serta menetapkan PIC menguruskan jemaah di Pintu Masuk Antarabangsa (PMA) Malaysia jika kumpulan mempunyai kurang daripada 40 orang jemaah.

Kerajaan juga mewajibkan jemaah mengambil dos penggalak dan membenarkan mereka menjalani kuarantin wajib di tempat kediaman tanpa perlu memohon kelulusan Permohonan Kuarantin Di Rumah (HQA).


Majlis rumah terbuka Hari Raya Aidilfitri PM pada Ahad ini

KUALA LUMPUR, 3 Mei – Perdana Menteri Datuk Seri Ismail Sabri Yaakob menjemput seluruh Keluarga Malaysia untuk menghadiri Majlis Rumah Terbuka Hari Raya Aidilfitri pada Ahad ini.

Menerusi hantaran di laman Facebook beliau hari ini, Ismail Sabri berkata majlis itu akan diadakan di Laman Sari, Kompleks Seri Perdana, Putrajaya bermula 10 pagi hingga 4 petang.

Jabatan Perdana Menteri menerusi hantaran Facebook pada 30 April lepas memaklumkan, semua yang hadir perlu mematuhi prosedur operasi standard terkini semasa Fasa Peralihan Ke Endemik dan digalakkan memakai pelitup muka serta mengamalkan penjarakan fizikal.

Berdasarkan poster itu, pakaian yang dibenarkan ialah baju berlengan, seluar panjang, skirt bawah paras lutut dan berkasut manakala pakaian yang dilarang ialah seluar pendek bawah paras lutut, skirt pendek atas paras lutut, baju tidak berlengan, seluar jeans koyak dan selipar.

“Orang ramai hendaklah berpakaian kemas dan sopan. Kegagalan mematuhi etika pemakaian ini boleh mengakibatkan anda tidak dibenarkan memasuki Kompleks Seri Perdana,” menurut petikan di poster itu.


82,846 kes HFMD dilaporkan setakat 4 Jun – KP Kesihatan

Ketua Pengarah Kesihatan Tan Sri Dr Noor Hisham Abdullah berkata jika dibandingkan jumlah kes sebanyak 30,489 bagi tempoh sama pada 2019 iaitu sebelum pandemik COVID-19, ia menunjukkan peningkatan sebanyak 1.7 kali ganda.

Beliau berkata kes yang dilaporkan di seluruh negara bagi ME 22/2022 adalah 16,954 kes, menurun 9.3 peratus berbanding 18,688 pada ME 21/2022.

Dr Noor Hisham berkata hingga 4 Jun, Selangor menyumbang jumlah kes tertinggi iaitu sebanyak 23,305 kes (28.13 peratus), diikuti Kuala Lumpur dan Putrajaya 9,540 kes (11.52 peratus), Perak 8,032 kes (9.7 peratus), Kelantan 5,782 kes (6.98 peratus) dan Johor 5,234 kes (6.32 peratus).

“Kes HFMD banyak berlaku dalam kalangan kanak-kanak berumur enam tahun ke bawah iaitu sebanyak 74,841 kes (90 peratus), diikuti kumpulan umur tujuh hingga 12 tahun dengan 6,520 kes (lapan peratus) manakala selebihnya berumur lebih 12 tahun iaitu 1,485 kes (dua peratus),” katanya dalam kenyataan hari ini.

Dr Noor Hisham berkata berdasarkan survelan jenis virus (enterovirus) penyebab HFMD di Malaysia, tiga virus utama yang menyebabkan penularan HFMD dalam komuniti pada tahun ini adalah Enterovirus 71 (EV71), Coksackie A6 (CA6) dan Coxsackie A16 (CA16).

Beliau berkata sehingga kini, terdapat tiga kes HFMD yang dimasukkan ke unit rawatan rapi (ICU) dengan kes pertama dan kedua dimasukkan kerana mengalami komplikasi radang otak (encephalitis) dan masih di bawah pemantauan rapi di ICU manakala kes ketiga telah sihat dan dibenarkan pulang pada 31 Mei lepas.

Sehingga kini, sebanyak 1,746 wabak dilaporkan di Malaysia dengan tiga negeri tertinggi mencatatkan kejadian wabak ialah Kuala Lumpur dan Putrajaya iaitu 562 wabak (32.2 peratus), diikuti Selangor 208 wabak (11.9 peratus) dan Sarawak 206 wabak (11.8 peratus).

“Majoriti lokasi penularan wabak berlaku di taska, tabika, tadika dan prasekolah iaitu 1,059 wabak (61 peratus) diikuti oleh rumah persendirian dengan 605 wabak (35 peratus) dan juga pusat jagaan kanak-kanak sebanyak 56 wabak (tiga peratus),” katanya.

Wabak dikira apabila terdapat dua atau lebih kes dalam satu lokaliti dan kes mempunyai kaitan epidemiologi serta berlaku dalam tempoh inkubasi penyakit HFMD.

Menurut Dr Noor Hisham setakat 4 Jun, sebanyak 1,346 premis taska/tadika/tabika/prasekolah telah ditutup meliputi 305 premis yang ditutup secara sukarela dan 1,041 premis ditutup di bawah Akta Pencegahan dan Kawalan Penyakit Berjangkit 1988.

Sementara itu, beliau menyeru ketua jabatan dalam perkhidmatan awam untuk mengambil berat berkenaan kemudahan cuti menjaga anak yang dijangkiti HFMD dan mengambil tanggungjawab dalam membantu kerajaan menangani penularan kes itu. – BERNAMA


Polis Melaka rekod 259 kes penipuan atas talian

AYER KEROH 8 April – Sebanyak 259 kes membabitkan penipuan atas talian direkodkan di Melaka dalam tempoh tiga bulan pertama tahun ini.

Timbalan Ketua Polis Melaka Senior Asisten Komisioner Razali Abu Samah berkata, jumlah itu bagaimanapun merekodkan penurunan dua kes berbanding tahun lalu yang mencatatkan 261 kes dalam tempoh sama.

“Turut merekodkan jenayah siber tertinggi tahun ini adalah pinjaman wang tidak wujud sebanyak 64 kes tahun ini, disusuli pelaburan tidak wujud (35) dan Macau Scam (27),” katanya.

Beliau berkata demikian pada sidang media selepas merasmikan penutup Program Pencegahan Jenayah dan Lindungi Diri Dari Menjadi Mangsa Jenayah Penipuan di Dewan Serbaguna, Ibu Pejabat Polis Kontinjen (IPK) Melaka, di sini hari ini.

Mengulas lanjut, Razali berkata pihaknya menjalankan advokasi dan pencegahan awal terhadap golongan muda berusia antara 30 hingga 40 tahun, yang dikenal pasti sering menjadi mangsa penipuan atas talian.

“Jika ada laman sesawang yang mencurigakan, Polis Diraja Malaysia (PDRM) membuat pemantauan bersama SKMM bagi menyekat akses laman itu untuk tindakan lanjut,” katanya.


Jangan malu anak ada kad OKU – Rina Harun

PERINGGIT 20 Feb. – Ibu bapa dinasihatkan agar tidak malu sekiranya anak yang dilahirkan disahkan sebagai orang kelainan upaya (OKU) dan diberikan kad OKU sejak dari usia kecil.

Menteri Menteri Pembangunan Wanita, Keluarga dan Masyarakat Datuk Seri Rina Mohd Harun berkata, sebelum ini ada segelintir ibu bapa yang enggan menerima kad OKU tersebut lebih awal berikutan masih dalam keadaan trauma dan mungkin sukar menerima hakikat.

Ujarnya, perasaan sedemikian tidak seharusnya timbul, sebaliknya setiap ibu bapa perlu menerima kad OKU berkenaan dengan hati yang terbuka memandangkan ia mempunyai banyak faedah untuk membantu anak istimewa mereka.

“Dari segi kepentingan, kad OKU ini mempunyai sehingga 26 faedah yang boleh mereka miliki. Jadi, saya mahu memberi semangat kepada ibu bapa agar menerima apa jua keadaan anak mereka walaupun telah disahkan OKU oleh pengamal perubatan.

“Anak ini adalah anugerah tuhan dan kita perlu sayangi walau apa jua keadaannya. Anggaplah bantuan yang diberikan kerajaan sebagai kebaikan untuk kebajikan anak istimewa mereka pada masa akan datang,” katanya selepas mengadakan lawatan ke TASKA OKU IKHLAS, di sini.


Wanita hamil cedera diserang anjing jiran di Cheras

KUALA LUMPUR, 12 Jun – Seorang wanita mengalami kecederaan dipercayai diserang seekor anjing milik jirannya ketika cuba menghalang haiwan itu daripada menyerang anak-anaknya di parkir sebuah kondominium di Batu 9, Cheras, petang semalam.

Ketua Polis Daerah Kajang ACP Mohd Zaid Hassan berkata dalam kejadian 5.43 petang itu, wanita berusia 35 tahun itu diserang anjing jenis Labrador dan menerima rawatan di Hospital Kajang, selain menjalani rawatan susulan di Animal Bite Clinic, Hospital Serdang, di sini, memandangkan beliau sedang hamil .

“Siasatan mendapati anjing peliharaan itu adalah milik seorang wanita tempatan berusia 38 tahun yang merupakan jiran di kawasan yang sama dan tidak mempunyai lesen yang sah untuk memelihara anjing itu.

“Kejadian berkenaan berpunca daripada pemilik anjing yang telah cuai dan terlepas tali pengikat anjing menyebabkan haiwan itu bertindak di luar kawalan,” katanya dalam kenyataan hari ini.

Beliau berkata kes disiasat di bawah Seksyen 289 Kanun Keseksaan dan jika sabit kesalahan boleh dipenjara sehingga enam bulan atau denda RM 2,000 atau kedua-duanya.

Mohd Zaid menyeru orang ramai yang ingin memelihara anjing di mana-mana premis termasuk rumah persendirian, supaya mendapatkan kebenaran daripada pihak berkuasa tempatan serta memastikan haiwan peliharaan mereka dikawal rapi bagi mengelak kejadian yang tidak diingini.

Katanya, orang awam yang mempunyai maklumat berkaitan kes tersebut diminta menghubungi Ibu Pejabat Polis Daerah Kajang di talian 03-89114222 atau mana-mana balai polis atau terus menghubungi pegawai penyiasat kes Sjn Muhammad Fadeli Safii di talian 012-5373134.


Lebih 20,000 siswa terima manfaat Food Bank Malaysia di IPT

MELAKA, 4 Oktober – Seramai 20,951 siswa di institusi pengajian tinggi (IPT) seluruh negara menerima manfaat menerusi 28 Food Bank Malaysia (FBM) Siswa yang diwujudkan di seluruh negara.

Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP) Datuk Azman Mohd Yusof berkata FBM Siswa merupakan salah satu inisiatif dilaksanakan kerajaan sejak 2018 bertujuan membantu meringankan kos sara hidup rakyat selain mengurangkan isu pembaziran makanan yang masih boleh dimakan.

“Program ini telah diperhalusi lagi dengan pelaksanaan model baharu agar mampu memberi impak positif kepada golongan memerlukan selain membantu rakan industri menguruskan lebihan makanan secara lebih sistematik,” katanya.

Beliau berkata demikian ketika ditemui pemberita pada Majlis Perasmian Pusat Pengagihan dan Pengumpulan Barang FBM KPDNHEP Cawangan Melaka yang disempurnakan Yang Dipertua Negeri Melaka Tun Mohd Ali Mohd Rustam dan turut dihadiri Exco Perpaduan, Penerangan Sumber Manusia dan Hal Ehwal Pengguna negeri Ngwe Hee Sem.

Pusat Pengagihan dan Pengumpulan Barang itu juga hasil kerjasama Yayasan Al-Manjie dan Yayasan Dunia Melayu Dunia Islam (DMDI) Negeri Melaka sebagai Rakan Strategik Utama (RSU).

Azman berkata kerjasama strategik dengan badan bukan kerajaan (NGO) amat diperlukan dalam mengoptimumkan penggunaan sumber-sumber berkenaan secara bersama untuk manfaat golongan memerlukan.

Katanya sehingga kini terdapat enam Pusat Pengumpulan dan Pengagihan Food Bank Malaysia di KPDNHEP bagi memudahkan mana-mana pihak atau NGO yang ingin menghulurkan sumbangan selain menjadi lokasi untuk golongan memerlukan mendapatkan sumbangan.


PRN Melaka: BN tampil calon muka baharu

KUALA LUMPUR 27 Okt. – Barisan Nasional (BN) memberi jaminan akan memperkenal muka baharu untuk dicalonkan dalam Pilihan Raya Negeri (PRN) Melaka 20 Nov depan.


Aktiviti pelancongan di Melaka dibenarkan

PUTRAJAYA 18 Feb. – Bermula esok, kerajaan membenarkan pelaksanaan aktiviti di premis pelancongan di kawasan Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP).

Menteri Kanan (Keselamatan), Datuk Seri Ismail Sabri Yaakob berkata, kebenaran itu bagaimanapun hanya jika ia beroperasi pada kadar 50 peratus daripada kapasiti premis dengan penjarakan fizikal.

“Bagi kawasan PKP Pemulihan (PKPP), aktiviti pelancongan domestik dibenarkan dengan mematuhi penjarakan fizikal,” katanya pada sidang media PKP, di Putrajaya di sini hari ini.

Mengulas lanjut Ismail Sabri berkata, kebenaran turut diberikan dengan syarat sama di premis hasil seni budaya dan warisan seperti perpustakaan, muzium, galeri seni, pentas persembahan budaya, pusat hiburan keluarga dan taman tema luar.


PRN Sarawak: SPR keluarkan 17,885 kertas undi pos

KUCHING, 11 Dis – Suruhanjaya Pilihan Raya (SPR) telah mengeluarkan sejumlah 17,885 kertas undi pos bagi Pilihan Raya Negeri Sarawak ke-12 di semua 82 kawasan Dewan Undangan Negeri (DUN).

Menurut Setiausaha SPR Datuk Ikmalrudin Ishak, pengeluaran kertas undi pos itu dari Rabu hingga semalam dijalankan oleh Petugas Pilihan Raya di semua kawasan DUN seluruh negeri.

Daripada kesemua kertas undi pos yang dikeluarkan, sejumlah 16,728 adalah untuk petugas pilihan raya, ahli dan pegawai SPR, anggota polis dan tentera serta petugas media, 365 warganegara Malaysia di luar negara, 679 petugas agensi dalam sektor keselamatan dan kesihatan serta 113 lagi pengundi tidak hadir (PTH) luar negara.

“Proses pengeluaran kertas undi pos ini dijalankan dengan kehadiran wakil calon daripada semua parti atau individu yang bertanding,” menurutnya dalam kenyataan hari ini.

Beliau berkata SPR mengingatkan semua pengundi pos supaya membuat penandaan pada kertas undi, mengisi dengan lengkap dan betul borang Pengisytiharan Identiti serta segera mengembalikannya kepada Pegawai Pengurus DUN berkenaan sebelum 5 petang pada Hari Mengundi iaitu 18 Dis ini.

“Pengundi juga diingatkan agar sentiasa menjaga kerahsiaan undi masing-masing dengan tidak merakam gambar kertas undi pos dan menularkannya di laman media sosial,” katanya. – BERNAMA


Misi Olimpik hampir mustahil, ratu pecut intai aksi di Sukan SEA

KUALA LUMPUR 14 April. – Setelah misi untuk membuat penampilan kedua pada Sukan Olimpik di Tokyo, Julai depan hampir mustahil, ratu pecut wanita negara Zaidatul Husniah Zulkifli, kini berazam melayakkan diri ke Sukan SEA 2021 di Vietnam, akhir tahun ini.

Beliau berkata fokus utama ketika ini adalah membina semula kekuatan kakinya, menerusi program pemulihan di Institut Sukan Negara (ISN) selepas menjalani pembedahan di lulut kanan (ACL reconstruction and cartilage repair) untuk kali kedua pada awal tahun ini.

Jelas atlet berusia 27 tahun itu, beliau belum bersedia untuk mengibarkan bendera putih dalam dua acara pecut kegemarannya, 100 meter (m) dan 200m, selain teruja untuk tampil lebih baik selepas pulih daripada kecederaan.

“Saya belum terfikir untuk bersara, masih mahukan (beraksi) lagi. Cuma saya perlu kuatkan kaki dan tidak mahu terburu-buru untuk kembali berlatih, sebab takut kecederaan itu datang semula. Jurulatih juga cakap kuatkan kaki dulu sebelum datang kepadanya.

“Untuk Sukan SEA akan datang, secara jujur saya akan cuba (layak) juga tetapi apa-apa pun ia bergantung pada proses pemulihan, di mana tempoh masa untuk sembuh sepenuhnya antara enam hingga sembilan bulan,” katanya kepada Bernama.

Pada 2019, Zaidatul Husniah merekod kepantasan peribadi terbaik 11.65 saat (s) dan pernah menggegar arena olahraga dengan catatan 11.35s pada 2017 untuk memecahkan rekod kebangsaan 11.50s dilakukan G. Shanti, namun tidak diiktiraf Kesatuan Olahraga Malaysia (KOM) susulan isu teknikal.

Mengulas mengenai tempoh proses pemulihan yang panjang berbanding biasa, Zaidatul Husniah berkata masa sembilan bulan itu ditetapkan beliau sendiri, selepas proses tersebut terganggu selama dua bulan susulan kekangan dihadapi susulan pandemik COVID-19.

Justeru, beliau mengakui berdepan tugas sukar untuk kembali mencapai prestasi terbaiknya menjelang Sukan SEA yang dijadual berlangsung pada November, memandangkan selain kehilangan kekuatan kaki, beliau juga kehilangan jisim otot.

“Sama ada saya akan berlatih dengan Miller (Dwayne Miller) itu tidak dapat dipastikan, saya juga tidak tahu apa program untuk saya akan datang,” jelas pemenang pingat perak Sukan SEA 2017 di Kuala Lumpur, itu.

Pada edisi Sukan SEA 2019 di Filipina, Zaidatul Husniah gagal mempertahankan pingat perak dimenanginya, apabila sekadar menamatkan saingan final di tempat keenam daripada keseluruhan lapan peserta dengan catatan 11.84s.

Atlet berasal dari Kedah itu pernah membuat penampilan pada Sukan Olimpik 2016 di Rio de Janeiro dalam pusingan kelayakan 100m pecut wanita.


Senarai penuh anggota pentadbiran Kerajaan Perpaduan


Turkiye’s Hagia Sophia Grand Mosque to hold first tarawih prayer in 88 years

A number of events for Ramadan will also be held at the mosque, which was converted into a museum in 1934 and regained its status as a mosque in 2020, when it was opened for worship on July 24 of that year.

As part of COVID-19 restrictions in Turkiye, however, the mosque could not be used since the pandemic began due to the risk of infection.

But with most of the population vaccinated and the number of new cases and fatalities declining and recoveries increasing daily, Turkish authorities decided to reopen the mosque for Ramadan, the holiest month of the year for Muslims.

Hagia Sophia was built in the year 532 CE. It was turned into a mosque in 1453 after the conquest of Istanbul.

It served as a church for 916 years and 86 years as a museum. But for most of its existence — from 1453 to 1934, or nearly 500 years — it served as a mosque.


Projek LCS akan diteruskan – Hishammuddin

KUALA LUMPUR, 30 Mac – Semua peringkat termasuk Jawatankuasa Kira-Kira Wang Negara (PAC), Parlimen dan Kabinet, telah bersetuju untuk meneruskan projek pembekalan perolehan kapal tempur pesisir atau Littoral Combat Ship (LCS).

Bagaimanapun, Menteri Kanan Pertahanan Datuk Seri Hishammuddin Tun Hussein berkata kaedah bagaimana projek berkenaan diteruskan akan diumumkan, selepas Jemaah Menteri membuat keputusan akhir.

Beliau berkata perkara paling penting dalam isu LCS itu adalah, kapal-kapal yang dipersetujui dan dirancang perlu diserahkan kepada Tentera Laut Diraja Malaysia (TLDM).

“Kedua, ia juga bagi memastikan syarikat-syarikat yang terlibat dengan pihak-pihak berkepentingan mendapat pembelaan, lebih-lebih lagi mereka yang bekerja di vendor di mana ramai antaranya veteran Angkatan Tentera Malaysia (ATM),” katanya pada sidang media.

Terdahulu, beliau menyaksikan Majlis Menandatangani kontrak dan Memorandum Persefahaman (MoU) antara Kementerian Pertahanan dan beberapa pemain industri pertahanan, di Pameran Perkhidmatan Pertahanan Asia (DSA) dan Pameran Keselamatan Kebangsaan (NATSEC) Asia 2022, di sini hari ini.

Hishammuddin juga menjelaskan jika isu LCS tidak diselesaikan, ia berkemungkinan akan menjejaskan kedudukan kewangan Lembaga Tabung Angkatan Tentera (LTAT), yang akan memberi kesan kepada pencarum.

LCS merupakan sebahagian daripada pelan pembangunan 15-to-5 TLDM, yang bertujuan untuk memperkemaskan aset angkatan laut negara dan kesemua enam kapal yang dirancang adalah berasaskan rekaan Gowind oleh syarikat Perancis, Naval Group (dahulu dikenali sebagai DCNS).

Sementara itu, berkaitan jet pejuang F/A-18D (Hornet) daripada Kuwait, HIshammuddin berkata, Malaysia sedang merancang dan telah pun dalam perbincangan untuk melihat kepada pemberhentian penggunaan oleh negara itu.

“Perkara itu masih lagi berjalan tetapi ia melibatkan hubungan bilateral antara Malaysia dan Kuwait. Jika diizinkan, ia akan berlaku dan ia akan menambah nilai kepada pelan jangka pendek kita,” katanya.

Sebelum ini dilaporkan bahawa Tentera Udara Diraja Malaysia (TUDM) sedang dalam proses untuk perolehan sejumlah pesawat pejuang F/A-18D (Hornet) dari Kuwait.


Kerajaan perpaduan pastikan kestabilan negara dan ekonomi, junjung semangat perlembagaan – PM

KUALA LUMPUR, Nov 24 – Perdana Menteri Datuk Seri Anwar Ibrahim menegaskan kerajaan perpaduan yang dibentuk hari ini dengan penyertaan beberapa parti akan memastikan kestabilan negara dan ekonomi serta menjunjung semangat Perlembagaan Persekutuan.

Dalam sidang media sulungnya malam ini, Anwar berkata sehingga tempoh beliau mengangkat sumpah sebagai Perdana Menteri ke-10 pada 5 petang tadi, terdapat tiga komponen terbesar yang membentuk kerajaan perpaduan iaitu Pakatan Harapan (PH), Barisan Nasional (BN) dan Gabungan Parti Sarawak (GPS).

Beliau berkata PH merupakan blok terbesar dengan jumlah Ahli Parlimen seramai 82 orang diikuti BN (30) dan GPS seperti yang disahkan oleh Pengerusinya, Tan Sri Abang Johari Tun Openg, 23 orang.

Menegaskan soal kestabilan kerajaan yang baharu dibentuk tidak berbangkit, beliau berkata kerajaan perpaduan itu yang turut disertai Warisan, Muda dan Parti Bangsa Malaysia juga tidak menolak kemungkinan penyertaan parti lain.

“Saya ingin tegaskan dalam acara pertemuan pertama dengan rakyat selaku Perdana Menteri bagi seluruh rakyat Malaysia, mewakili semua kaum dan menjamin keharmonian semua rakyat, saya tetap bersedia menerima penyertaan semua yang lain untuk menjadikan negara ini stabil.

“Saya meraikan rakan-rakan termasuk daripada Perikatan Nasional (PN) walaupun kenyataan Pengerusinya pada peringkat awal tidak memberangsangkan iaitu mempertikai keabsahan dan jumlah kita,” katanya.

Anwar berkata pihaknya mengalu-alukan penyertaan mana-mana parti namun dengan syarat mereka mesti bersetuju dengan asas pembentukan kerajaan perpaduan iaitu tadbir urus yang baik, tiada tolak ansur terhadap rasuah dan Malaysia untuk semua rakyat Malaysia.

“Saya mengalu-alukan PN memberikan pertimbangan apakah mereka bersedia untuk mendukung kerajaan ini yang sudah kuat dan stabil (merujuk kepada jumlah keseluruhan Ahli Parlimen),” katanya.

Pengerusi PH itu turut menegaskan selaras dengan semangat Perlembagaan Persekutuan yang menyaksikan Bahasa Melayu, hak orang Melayu, agama Islam dan kedaulatan Raja-Raja Melayu menjadi rohnya, kerajaan di bawah pimpinan beliau juga tidak akan bertolak ansur untuk menjamin hak kewarganegaraan, peluang mengiktiraf hak semua kaum, agama dan wilayah di negara ini.

“Saya tidak mahu ini hanya menjadi slogan enteng, tetapi harus ada usaha yang lebih berkesan untuk menjaminnya… kita tak nafikan ada suara-suara keresahan rakyat, sebahagiannya yang dimainkan parti politik tertentu tanpa mengira wacana dan perbahasan semasa kempen pilihan raya,” katanya.

Menegaskan bahawa Malaysia adalah untuk semua rakyat Malaysia, Anwar sekali lagi mengulangi bahawa tiada sesiapapun yang akan dipinggirkan di bawah kepimpinannya.

Menyentuh manifesto parti yang berbeza dalam kerajaan perpaduan, beliau berkata kerajaan tidak akan berkompromi dengan isu teras yang dibangkitkan termasuk tadbir urus yang baik, pencegahan rasuah, kebebasan badan kehakiman dan paling penting isu yang menyentuh kebajikan rakyat.

“Oleh kerana Perdana Menteri daripada PH, biasanya Timbalan Perdana Menteri itu daripada komponen kuat yang lain. Setakat ini BN, dan kepada Sabah dan Sarawak. Komponen yang kuat di Sabah dan Sarawak ialah GPS, jadi ini dalam pertimbangan,” katanya.

“Kita telah saksikan perubahan yang dinantikan rakyat Malaysia sepertimana saya tegaskan sebelum ini, perubahan ini satu penghargaan bukan untuk seorang sosok Perdana Menteri baharu atau barisan kepimpinan baharu tetapi meletakkan harapan baharu bagi rakyat Malaysia.


Mukim dan lokaliti di Selangor, KL dikenakan PKPD 3 hingga 16 Julai

KUALA LUMPUR 1 Julai – Perintah Kawalan Pergerakan Diperketatkan (PKPD) akan dikenakan di beberapa mukim dan lokaliti di Selangor dan Kuala Lumpur selama 14 hari bermula Sabtu ini (3 Julai) hingga 16 Julai.

Menteri Kanan (Keselamatan) Datuk Seri Ismail Sabri Yaakob dalam kenyataan berkata, mukim terlibat di Selangor ialah daerah Petaling (mukim Petaling, Damansara, Sungai Buloh dan Bukit Raja); Hulu Langat (mukim Hulu Langat, Ampang, Cheras, Kajang, Semenyih dan Beranang); Sepang (mukim Dengkil, Labu dan Sepang) dan Gombak (mukim Batu, Rawang, Setapak, Hulu Kelang dan Kuang)

Selain itu, daerah Kuala Langat (mukim Tanjung 12 (1), Tanjung 12 (2), Teluk Panglima Garang, Morib, Bandar, Jugra dan Batu); Klang (mukim Kapar, Klang); Kuala Selangor (mukim Ijok, Bestari Jaya dan Jeram) serta daerah Hulu Selangor (mukim Serendah, Rasa, Ulu Yam dan Batang Kali).

Sementara di Kuala Lumpur melibatkan Projek Perumahan Rakyat (PPR) Sri Semarak; PPR Batu Muda; Flat Seksyen 1 dan Flat Seksyen 2 Wangsa Maju; Kampung Padang Balang; Taman Koperasi Polis (Fasa 1 dan 2); Flat Sri Sabah; Kampung Puah dan PPR Kampung Baru Air Panas.

Ismail Sabri berkata dengan pelaksanaan PKPD itu kesemua laluan akan ditutup serta dikawal polis dan semua penduduk tidak dibenar keluar dari kediaman masing-masing kecuali seorang wakil isi rumah bagi membeli keperluan asas dalam radius 10 kilometer dari kediaman.

“Jawatankuasa penyelaras program vaksinasi kebangsaan juga memberi jaminan bahawa program pemberian vaksin akan dipertingkat dan dipergiatkan di kawasan-kawasan yang terlibat,” katanya.

Menurutnya pergerakan merentas daerah dan negeri bagi tujuan vaksinasi COVID-19 di pusat pemberian vaksin (PPV) di luar daerah atau negeri tempat tinggal dibenarkan dengan menunjukkan butiran janji temu di aplikasi MySejahtera, laman sesawang atau khidmat pesanan ringkas (SMS).

Katanya lapangan terbang dan pelabuhan dibenar beroperasi seperti biasa manakala aktiviti dan perkhidmatan pengangkutan awam (kereta api, komuter, bas, teksi, feri dan e-hailing) beroperasi dengan kapasiti 50 peratus, sementara bilangan individu dalam teksi dan e-hailing dihadkan dua orang sahaja termasuk pemandu.

Ismail Sabri berkata kebenaran untuk bekerja hanya bagi perkhidmatan perlu atau menjalankan tugas rasmi kerajaan dengan surat pengesahan daripada majikan atau pas pekerja yang sah, selain tiada sebarang pergerakan tidak perlu di luar kawasan kediaman selepas 8 malam kecuali bagi kes kecemasan atau mendapat kebenaran polis.

“Pekerja selain daripada perkhidmatan perlu tidak dibenarkan keluar dari kawasan PKPD dan tidak boleh bekerja sepanjang tempoh PKPD. Majikan dikehendaki mematuhi perintah ini dan membenarkan pekerja bekerja dari rumah.

Katanya prosedur operasi standard (SOP) PKPD itu turut menetapkan hanya kilang bahan makanan dan keperluan asas harian seperti beras, roti putih, gula, minyak masak, tepung gandum, susu segar, susu tepung bayi, ubat-ubatan dan pelitup muka dibenarkan beroperasi.

Sementara itu, Ismail Sabri berkata restoran, kedai atau gerai makan, trak makanan, penjaja tepi jalan, kedai runcit, kedai serbaneka, kedai barangan keperluan harian, farmasi, klinik haiwan dan kedai makanan haiwan dibenar beroperasi dari 8 pagi hingga 8 malam.

Stesen minyak dibenar beroperasi antara 6 pagi hingga 8 malam kecuali stesen minyak di lebuh raya bertol beroperasi sehingga 24 jam, pasar borong (12 tengah malam hingga 6 pagi), pasar awam, Pasar Tani Kekal (PTK) dan MyFarm Outlet (6 pagi hingga 2 petang), hospital, klinik dan makmal perubatan (dibenar beroperasi 24 jam) manakala sebarang aktiviti sukan, sosial, rekreasi dan budaya tidak dibenarkan.


Dua premis judi dalam talian diserbu, 13 warga asing ditahan

KUALA LUMPUR, 25 Jun – Polis Diraja Malaysia (PDRM) menahan 13 individu warga asing termasuk lima wanita, dalam serbuan berasingan terhadap dua apartmen yang dijadikan pusat panggilan judi dalam talian di Jalan Kuchai Lama, di sini Jumaat lepas.

Ketua Polis Daerah Brickfields ACP Amihizam Abdul Shukor berkata dalam serbuan yang dilakukan antara pukul 4 petang hingga 4.45 petang itu, polis turut merampas beberapa barangan antaranya lima set komputer, lima unit komputer riba, 14 telefon bimbit dan dua unit penghala (router).

“Siasatan mendapati kedua-dua premis ini disyaki terlibat dalam mengurus serta mempromosikan aktiviti perjudian dan analisis pakar judi terhadap barangan rampasan mendapati wujud aktiviti yang disyaki berkaitan dengan unsur-unsur perjudian dalam talian,” katanya dalam kenyataan di sini hari ini.

Pada masa yang sama, beliau meminta orang ramai yang mempunyai maklumat tentang aktiviti perjudian mahupun kegiatan jenayah lain agar dapat menyalurkan maklumat kepada Hotline Polis Brickfields menerusi talian 03-2297 9222, Hotline Polis Kuala Lumpur (03-2115 9999) atau mana-mana balai polis yang berdekatan.


SOP Ziarah Aidilfitri memuaskan – Bukit Aman

Pengarah Jabatan Keselamatan Dalam Negeri dan Ketenteraman Awam Bukit Aman Datuk Seri Abd Rahim Jaafar berkata tiada sebarang kompaun dikeluarkan berhubung kesalahan itu semasa tempoh Perintah Kawalan Pergerakan (PKP).

Beliau berkata sehingga kini yang ada hanyalah kompaun dikenakan ke atas kesalahan tidak memakai topeng muka misalnya, selain tidak mengamalkan penjarakan fizikal.

“Walau bagaimanapun pemantauan dan rondaan akan kekal dilakukan dari semasa ke semasa dalam memastikan keadaan ini kekal untuk jangka masa yang lama,” katanya ketika ditemui Bernama hari ini.

Ketua Polis Daerah Shah Alam ACP Baharudin Mat Taib berkata pihaknya memantau di semua kawasan dan akan juga bertindak berdasarkan maklumat orang awam yang dibuat kepada Bilik Gerakan COVID-19 di Ibu Pejabat Polis Daerah Shah Alam

Di MELAKA, sebanyak 1,031 rumah diperiksa semalam bagi memastikan tiada aktiviti ziarah sempena sambutan Hari Raya Aidilfitri selaras dengan SOP yang ditetapkan bagi mengekang penularan COVID-19.

Pegawai Turus Ketenteraman Awam Ibu Pejabat Polis Kontinjen Melaka DSP Nik Ab Halim Nikmat berkata jumlah itu melibatkan pemeriksaan di 471 rumah di daerah Melaka Tengah, Alor Gajah (322) dan Jasin (238).

Di JOHOR, lebih 40 pegawai dan anggota polis telah ditugaskan untuk menjalankan pemeriksaan di kawasan perumahan penduduk di sekitar Kota Tinggi, Segamat, Kulai dan Pontian.

Ketua Polis Daerah Kota Tinggi Supt Hussin Zamora berkata dalam pemeriksaan itu, tiada kompaun dikeluarkan polis berhubung kesalahan melanggar SOP berkaitan larangan kunjung-mengunjung atau ziarah Aidilfitri pada kali ini.

Ketua Polis Perlis Datuk Surina Saad berkata sehingga kini hanya satu kompaun dikeluarkan bagi kesalahan rentas negeri tanpa surat kebenaran sejak PKP bermula pada Rabu lepas.

Di KEDAH, tiada kompaun dikeluarkan kepada mana-mana individu kerana melanggar larangan itu berikutan polis melakukan pemantauan serta rondaan ke kawasan perumahan bagi memastikan tiada aktiviti ziarah sempena Aidilfitri.

Ketua Polis Daerah Kulim Supt Azhar Hashim berkata 142 rumah diperiksa pada semalam dan hari ini merangkumi kawasan perumahan serta kampung di daerah itu dan secara keseluruhannya penduduk mematuhi larangan itu.


Hubungan mesra Rohana dan ibu angkatnya cerminan semangat Keluarga Malaysia

Mufti Pulau Pinang Datuk Seri Dr Wan Salim Wan Mohd Noor berkata ia membuktikan bahawa perbezaan keturunan dan agama tidak menghalang hubungan yang baik dan mesra antara sesama manusia.

“Saya amat tersentuh membaca berita dan melihat gambar seorang pelajar Universiti Teknikal Malaysia (UTeM) mengesat air mata kerana terpaksa berpisah dengan ibu angkat dipanggil ‘laoshi’ yang memeliharanya sejak kecil.

“Pada pandangan saya hubungan yang begitu mesra antara ibu dengan anak angkat berbeza agama ini memaparkan suatu situasi unik dan amat bermakna, malah mereka juga telah berjaya menonjolkan sifat mulia yang wajar diteladani oleh setiap orang,” katanya dalam kenyataan hari ini.

Beliau berkata apa yang lebih mengagumkan apabila diketahui bahawa Chee membesarkan Rohana tanpa menukarkan agamanya, malah wanita itu telah mendidik anak angkatnya secara Islam seperti memastikan dia sentiasa menunaikan solat serta berpuasa pada bulan Ramadan.

Wan Salim berkata agama Islam memang menghendaki hubungan antara ibu bapa dengan anak-anak dikekalkan walaupun mereka berbeza agama malah hubungan kekeluargaan itu mesti diteruskan dalam apa jua keadaan serta tidak harus diputuskan atas dasar kelainan agama.

Katanya, hubungan baik itu juga pernah beliau sarankan mengenai kes ibu dan anak-anak mualaf yang menjadi perhatian umum di Malaysia beberapa bulan yang lepas.

“Demi mengekalkan hubungan yang baik dan mesra antara seorang anak dengan ibu bapa maka Islam mewajibkan anak-anak mentaati ibu bapa selagi mana tidak disuruh syirik kepada Allah dan melakukan maksiat,” katanya.

Rohana merupakan antara 660 pelajar diploma daripada lima kursus ditawarkan UTeM yang mula mendaftar di Kompleks Dewan Kuliah Kampus Induk UTeM, Melaka semalam. Sebelum ini, kisah gadis itu tular dalam media sosial susulan dia telah dibesarkan oleh ibu angkat berlainan agama sejak berusia dua bulan selepas ditinggalkan oleh ibunya warga Indonesia.

Gadis itu bagaimanapun gagal menyambung pelajaran ke universiti kerana tidak mempunyai kad pengenalan diri. Kesulitan dihadapi dua beranak itu turut mendapat perhatian Perdana Menteri Datuk Seri Ismail Sabri Yaakob.


RM10 bilion boleh diselamatkan daripada kebocoran sistem perolehan kerajaan

PUTRAJAYA, 17 Jan – Perdana Menteri Datuk Seri Anwar Ibrahim berkata negara boleh melakukan penjimatan sehingga RM10 bilion daripada kebocoran yang berlaku dalam sistem perolehan kerajaan.

Anwar yang juga Menteri Kewangan berkata kebocoran boleh dihentikan sekiranya amalan rasuah dibanteras di semua peringkat termasuk mengubah cara lama iaitu tanpa campur tangan politik atau kepentingan peniaga besar dalam perolehan kerajaan.

“Kita mengalami kebocoran yang tinggi. Belum dua bulan (saya) di Kementerian Kewangan sudah kenal pasti RM3 bilion hingga RM4 bilion yang boleh diselamatkan,” katanya ketika berucap pada majlis Dialog Belanjawan 2023 bertema ‘Membangun Malaysia Madani’ di sini hari ini.

Turut hadir ialah dua Timbalan Menteri Kewangan Datuk Seri Ahmad Maslan dan Steven Sim Chee Keong, Ketua Setiausaha Negara Tan Sri Mohd Zuki Ali dan Timbalan Ketua Setiausaha Perbendaharaan Datuk Johan Mahmood Merican.

Anwar berkata daripada pengalamannya, ketirisan dapat dikurangkan sekiranya hal-hal perolehan diserahkan kepada pihak yang berupaya dalam isu seperti banjir atau pembelian senjata.

“Biarkan urusan (perolehan) untuk tentera udara, laut dan darat dipertanggungjawabkan mengusulkan jenis barangan terbaik, dan runding antara kerajaan tanpa campur tangan dari politik atau kepentingan peniaga,” katanya.

Sementara itu, Anwar berkata pendekatan dalam Bajet 2023 seharusnya adalah untuk memulihkan keyakinan pelabur domestik dan luar negara serta mempercepatkan kelulusan pelaburan.

Memberikan contoh satu usul untuk memperkenalkan ladang organik oleh sebuah syarikat yang mengambil masa dua tahun mendapat kelulusan, Anwar berkata perkara seperti itu perlu dihentikan kerana ekonomi hijau merupakan keutamaan untuk kemampanan ekonomi.

“Keupayaan memberi kelulusan harus lebih pantas dan ketua-ketua jabatan dipertanggungjawabkan sepenuhnya sekiranya berlaku kelewatan dan berdepan tindakan kerana menjejaskan ekonomi negara,” katanya.


Kawasan R&R dibuka 24 jam setiap hari sepanjang musim perayaan

KUALA LUMPUR, 25 April – Semua kawasan rehat dan rawat (R&R) dan Hentian Sebelah Lebuhraya Utara Selatan (PLUS) dibuka 24 jam setiap hari untuk kemudahan serta keselesaan pelanggan lebuhraya sepanjang musim perayaan Aidilfitri.

Ketua Pegawai Operasi PLUS Datuk Zakaria Ahmad Zabidi berkata pihaknya akan menyediakan tandas tambahan dan lori tangki di R&R dan Hentian Sebelah bagi mengimbangi peningkatan jumlah pelanggan yang singgah di kawasan berkenaan.

“Bagi menguruskan trafik di kawasan-kawasan rehat, PLUS juga akan mendapatkan khidmat pasukan Jabatan Sukarelawan Malaysia (RELA),” katanya dalam kenyataan di sini hari ini.

Beliau berkata sekiranya kawasan rehat terlalu padat dan sesak sehingga memberi kesan kepada kelancaran perjalanan trafik di lebuh raya, ia mungkin terpaksa ditutup sementara sebelum dibuka secepat mungkin setelah keadaan kembali terkawal.

Selain itu terdapat 109 stesen minyak beroperasi di sepanjang lebuh raya PLUS untuk memudahkan pelanggan mendapatkan makanan dan menggunakan tandas serta surau selain mengisi minyak.


Dividen TH diunjur sekitar 3 peratus

KUALA LUMPUR, 7 Feb – Selepas pengumuman dividen Amanah Saham Bumiputera (ASB) bagi tahun kewangan berakhir 31 Dis 2021 pada akhir tahun lepas, tumpuan kini terarah kepada agihan keuntungan Lembaga Tabung Haji (TH) yang dijangka diumumkan pada suku pertama tahun ini.

Persoalan yang berlegar dalam kalangan penyimpan ialah sama ada kadar agihan keuntungan selepas zakat kali ini lebih baik atau tidak jauh berbeza dengan 2019 dan 2020, iaitu sekitar 3.0 peratus.

“Agihan keuntungan TH sentiasa menjadi tumpuan penyimpan kerana sebelum 2018, TH sentiasa memberikan kadar agihan keuntungan yang tinggi terutama sejak 2007, iaitu 5.0 hingga 8.25 peratus, satu kadar yang jarang dapat ditandingi oleh pelaburan tetap lain kecuali ASB, Kumpulan Wang Simpanan Pekerja (KWSP) dan Bank Rakyat.

“Namun bermula 2018, peratusan agihan keuntungan hanya sekitar 1.25 dan 3.1 peratus disebabkan isu rosot nilai dan tadbir urus. Bagaimanapun itu tidak menghalang penyimpan daripada berharap agihan keuntungan TH kembali seperti dulu,” kata penganalisis ekonomi Prof Madya Dr Ahmed Razman Abdul Latiff kepada Bernama.

Selain itu katanya penyimpan tertunggu-tunggu pengumuman tersebut kerana simpanan TH boleh dikeluarkan pada bila-bila masa dan tanpa had, sekali gus dapat membantu pendeposit yang berdepan masalah kewangan pada kadar segera.

Jelas beliau, ini berbeza dengan KWSP yang hanya boleh dikeluarkan selepas pencarum bersara sementara pengeluaran ASB pula hanya boleh dibuat pada waktu pejabat, sama ada di pejabat KWSP, bank tertentu atau pejabat pos.

Di sebalik keadaan ekonomi semasa yang masih belum memberangsangkan, ada yang percaya TH akan memberikan agihan keuntungan lebih tinggi tahun ini mengambil kira institusi itu tidak menghantar jemaah haji pada musim lepas.

Merungkai persoalan itu, pakar ekonomi daripada Universiti Tun Abdul Razak (UniRazak) Prof Dr Barjoyai Bardai berkata pendeposit perlu menerima hakikat bahawa simpanan mereka yang juga berbentuk pelaburan, terdedah kepada persekitaran yang kekal mencabar sepanjang tahun lepas akibat COVID-19.

“Jika kita bernasib baik TH mungkin boleh mengekalkan kadar agihan keuntungan pada 3.10 peratus seperti tahun lepas dan ini boleh dianggap sebagai prestasi terbaik yang boleh dijangkakan.

“Tetapi saya tidak hairan sekiranya TH hanya berupaya mengisytiharkan kadar agihan keuntungan lebih rendah antara 2.7 dan 2.9 peratus untuk 2021,” katanya.

Jelas beliau, ini berdasarkan prestasi TH yang mencatatkan penurunan keuntungan bersih sebanyak 2.2 peratus kepada RM1.22 bilion dalam tempoh enam bulan pertama 2021, berbanding RM1.25 bilion bagi tempoh sama pada 2020.

Penurunan keuntungan itu berikutan keadaan pasaran dunia yang mencabar, sekali gus memberikan impak kepada aktiviti pelaburan TH dalam sektor antaranya hartanah, pasaran ekuiti dan perladangan kelapa sawit, kata beliau, menambah pelaburan dalam hartanah kekal malap akibat COVID-19 dan penutupan ekonomi.

Menurut Barjoyai, sekalipun separuh tahun pertama 2021 menunjukkan persekitaran ekonomi yang baik dengan ekonomi negara tumbuh 6.1 peratus pada Mac, 39.7 peratus pada April dan 19.3 peratus pada Mei, negara mencatatkan perkembangan negatif bermula Jun.

“Pertengahan tahun kedua, ekonomi terus menurun dengan mencatatkan pertumbuhan negatif 7.8 peratus pada Julai, -4.7 peratus (Ogos) dan -2.1 peratus (September). Ekonomi dianggarkan meningkat sedikit pada November tetapi turun kembali pada Disember,” katanya.

Barjoyai berkata secara keseluruhan, persekitaran ekonomi negara pada 2021 adalah lebih mencabar, khususnya pada separuh kedua dengan indeks penanda aras FTSE Bursa Malaysia KLCI (FBM KLCI) berlegar antara 1,534 dan 1,543 mata, membayangkan jajaran pasaran yang sempit serta tidak aktif berbanding setengah tahun pertama.

Walaupun ramai mengetahui akan kesan pandemik itu, masih ada yang berpendapat TH mampu memberikan kadar keuntungan yang tinggi memandangkan agensi pengurus dana haji rakyat Malaysia tersebut tidak menghantar jemaah mengerjakan haji pada musim 2021 yang lalu.

Bersandarkan laporan media bahawa TH membelanjakan sekitar RM400 juta setahun dalam bentuk subsidi haji, mereka berhujah TH boleh menggunakan penjimatan untuk 2021 tersebut bagi membayar agihan keuntungan yang lebih baik.

“Penjimatan RM400 juta itu sebenarnya merupakan penjimatan kasar berasaskan pada kos melepas. Sebenarnya, TH juga mengalami kerugian disebabkan penangguhan sesi haji untuk 2021 kerana TH sudah membayar komitmen dan deposit untuk persiapan haji bagi tahun berkenaan.

“Angka kerugian ini adalah besar berbanding dengan kos mengerjakan haji. Katakanlah TH menikmati penjimatan bersih RM200 juta daripada penangguhan musim haji 2021, angka itu hanya akan menyumbang kira-kira 0.24 peratus kepada pendapatan tambahan,” jelas Bardoyai.

Pandangan serupa turut dinyatakan oleh Ahmed Razman yang berkata sekalipun ada penjimatan subsidi haji, majoriti pelaburan TH adalah dalam pasaran domestik sama ada ekuiti ataupun hartanah.

Ditambah pula FBM KLCI pada 2021 tidak mencatatkan pertumbuhan positif dan ini sedikit-sebanyak merencatkan pulangan ke atas pelaburan TH, sekali gus memberi kesan terhadap agihan keuntungan, jelas penganalisis ekonomi daripada Putra Business School itu.

“Saya jangkakan kadar agihan keuntungannya sekitar 3.10 peratus, sama seperti 2020 yang mana TH mungkin memerlukan sekitar RM2.3 bilion bagi tujuan tersebut. Jangkaan ini atas pelbagai faktor seperti kadar simpanan tetap yang merosot pada 2021 hingga bawah dua peratus berbanding purata tiga peratus pada 2020, dan ini memberi impak besar kerana 52 peratus pelaburan TH adalah daripada pendapatan tetap.

“Selain itu, prestasi pasaran ekuiti yang merudum juga menyebabkan TH menjadi lebih konservatif dalam mencatatkan rosot nilai ke atas asetnya, tertakluk kepada piawaian pelaporan kewangan antarabangsa,” hujah beliau.

Biarpun TH turut mempunyai pelaburan luar negara yang kebiasaannya memberi pulangan lebih tinggi, Ahmed Razman berkata peratusan pelaburan TH untuk segmen itu hanyalah sekitar lima peratus, sekali gus tidak mampu memberi lonjakan yang tinggi kepada prestasi keseluruhan institusi.

Pemerhati ekonomi daripada Universiti Kuala Lumpur Business School Prof Madya Dr Aimi Zulhazmi Abdul Rashid turut mengunjurkan kadar agihan keuntungan selepas zakat pada 3.10 peratus, iaitu menyamai kadar pada 2020.

“Unjuran ini berdasarkan pencapaian pendapatan TH untuk enam bulan pertama 2021 yang sedikit rendah (menguncup 1.4 peratus) berbanding (tempoh sama) 2020.

“Namun, pembukaan ekonomi pada suku keempat 2021 dan kenaikan harga minyak sawit melebihi RM5,000 satu tan memberikan kesan positif dan boleh memberi suntikan peningkatan kepada TH bagi tempoh enam bulan kedua. Ini dijangka mengimbangi prestasi enam bulan pertama dan kembali ke paras pulangan tahun 2020,” jelas beliau.

Aimi Zulhazmi juga berkata penjimatan sebanyak RM400 juta daripada penangguhan penghantaran jemaah haji hanyalah jumlah yang kecil, iaitu 0.46 peratus daripada jumlah aset TH, justeru tidak memberi kesan langsung yang besar kepada pulangan aset institusi tersebut.

Selain itu, beliau juga mendasari unjurannya pada keseluruhan aset TH bernilai RM85.92 bilion, melebihi liabiliti yang bernilai RM83.73 bilion pada 30 Jun 2021, sementara kos operasi juga hampir sama dengan kos tahun sebelumnya.

Jelas beliau lagi, sekalipun TH menstrukturkan semula portfolio pelaburannya pada 2018 dengan memindahkan pelaburan tidak memuaskan bernilai RM19.9 bilion kepada syarikat tujuan khas milik penuh kerajaan, TH tetap bertanggungjawab terhadap pelaburan legasi lama tersebut.

Sementara itu, pensyarah kanan di Akademi Pengajian Islam Kontemporari, Universiti Teknologi MARA (UiTM) Dr Mohd Ali Muhamad Don berkata masyarakat Islam perlu memahami bahawa tujuan utama penubuhan TH bukanlah sebagai institusi kewangan atau pelaburan.

Sebaliknya ia bermatlamat menyediakan kemudahan menyimpan wang untuk menunaikan haji, menyediakan perkhidmatan kepada jemaah haji selain melibatkan umat Islam dalam penanaman modal dan penjanaan keuntungan untuk manfaat bersama.

“Keuntungan pelaburan TH dalam bidang pertanian, hartanah dan lain-lain akan dipulangkan semula kepada pendeposit untuk membiayai sebahagian kos pelaksanaan haji secara muassasah, meliputi kos penerbangan, pengangkutan, penginapan, makanan, kaunter kewangan, perubatan, khemah ibadat masyair, bimbingan haji, petugas haji, mutawif dan perkhidmatan kaunseling di tanah suci Makkah dan Madinah dengan kadar pengurangan berjumlah RM9,980 berbanding jumlah asal RM22,900 untuk yang pertama kali menunaikan haji,” katanya.

Justeru, beliau berkata amat penting untuk umat Islam memahami tujuan penubuhan TH dan mengikhlaskan niat menyimpan di TH untuk ke Tanah Suci serta tidak mengharapkan keuntungan duniawi semata-mata.

Katanya pendeposit juga perlu memahami bahawa agihan keuntungan TH bukanlah satu kemestian kerana dalam konteks TH, agihan keuntungan merujuk kepada agihan sebahagian atau keseluruhan keuntungan yang boleh diagihkan kepada pemilik dana dan merupakan hadiah yang tidak disyaratkan.

Ini termaktub dalam kontrak simpanan wakalah (perwakilan), iaitu TH adalah wakil untuk menguruskan dana pendeposit bagi tujuan aktiviti pelaburan dan pengurusan haji, sementara keuntungan daripada pelaburan tersebut akan diagihkan kepada pendeposit setelah mengambil kira kos haji, zakat dan kos pengurusan TH.

“Dengan memahami konsep agihan keuntungan TH, diharapkan pendeposit tidak hanya mengharapkan pulangan berbentuk agihan keuntungan sahaja tetapi lebih daripada itu, iaitu berharap untuk terlibat sama membayar zakat wang simpanan yang akan diagihkan kepada golongan asnaf selain dapat membantu sesama penyimpan untuk ke Tanah Suci.


Vaksin: Penggiat pelancongan Melaka tak boleh tunggu lama

Demikian luahan Presiden Persatuan Pelancongan Melaka (MTA) Madeline Kuah Wey Lee mengenai kenyataan Menteri Penyelaras Program Imunisasi COVID-19 Kebangsaan, Khairy Jamaluddin yang menyifatkan pemain industri pelancongan bukan dalam kategori yang layak diberi keutamaan untuk menerima vaksin.

Madelina ketika dihubungi Melaka Hari Ini merayu agar pihak berkaitan menggunakan budi bicara dalam pengagihan vaksin kepada seluruh penggiat sektor pelancongan negeri ini, memandangkan Melaka sebuah negeri pelancongan yang paling terkesan sejak pandemik COVID-19 melanda.

“Jadi semua yang terlibat dengan pelancongan termasuk pengusaha dan pekerja restoran yang dikategorikan sebagai pelancongan makanan perlu divaksin lebih awal, kalau boleh bermula seawal Ogos,” katanya.

Mengulas lanjut, Madelina berkata, di Melaka, terdapat kira-kira 21,000 penggiat industri pelancongan yang masih aktif termasuk badan bukan kerajaan (NGO) serta pengayuh beca, di mana jumlah itu bukanlah sesuatu yang besar dan sukar untuk diusahakan dengan kapasiti vaksin yang diterima kini.

“Di pihak persatuan, kita sudi membantu menyediakan segala maklumat yang diperlukan sama ada data dan sebagainya, asalkan program vaksinasi membabitkan pemain industri pelancongan ini diberi perhatian,” katanya lagi.

Sementara itu, Persatuan Ejen Pelancongan dan Pengembaraan Malaysia (MATTA) Melaka turut meminta kerajaan negeri campur tangan dalam isu pemberian vaksin membabitkan pemain industri pelancongan.

Presidennya, Goh Hock Gin berkata, Melaka perlu melakukan inisiatif sendiri dengan mencontohi Sabah dan Sarawak yang sudah memulakan program vaksinasi membabitkan penggiat pelancongannya.

“Nak menunggu sehingga September atau Oktober bagi saya itu sudah terlalu lama kerana industri pelancongan kini sedang nazak ibarat seperti kami berada di dalam ICU (unit rawatan rapi),” ujarnya.


Bajet 2022: JaminKerja sedia 600,000 peluang pekerjaan

KUALA LUMPUR, 29 Okt – Kerajaan akan menyediakan 600,000 peluang pekerjaan pada tahun hadapan di bawah inisiatif Jamin Kerja Keluarga Malaysia (JaminKerja) yang melibatkan peruntukan berjumlah RM4.8 bilion.

Menteri Kewangan Tengku Datuk Seri Zafrul Tengku Abdul Aziz berkata kerajaan juga akan meneruskan usaha pengambilan pekerja melalui inisiatif insentif penggajian JaminKerja melalui Pertubuhan Keselamatan Sosial (PERKESO) dengan sasaran 300,000 orang.

“Di bawah inisiatif ini, majikan yang mengambil Keluarga Malaysia yang tidak aktif bekerja, kerajaan akan memberi insentif sebanyak 20 peratus daripada gaji bulanan bagi tempoh enam bulan pertama dan 30 peratus bagi enam bulan berikutnya tertakluk kepada pekerjaan bergaji RM1,500 ke atas,” katanya.

Tengku Zafrul juga berkata bagi menggalakkan majikan menyediakan peluang pekerjaan kepada kumpulan tumpuan seperti Orang Kurang Upaya (OKU), Orang Asli dan banduan, kerajaan akan memberi insentif sebanyak 30 peratus daripada gaji bulanan bagi tempoh enam bulan pertama dan 40 peratus bagi enam bulan berikutnya, tertakluk kepada gaji RM1,200 ke atas.

Insentif tersebut turut dipanjangkan kepada majikan yang menggaji golongan wanita tidak bekerja melebihi 365 hari, ibu tunggal dan suri rumah sebagai usaha menggalakkan wanita kembali bekerja.

Selain itu, beliau berkata inisiatif ‘Malaysia Short-term Employment Programme’ atau MySTEP akan diteruskan dengan menawarkan 80,000 peluang pekerjaan secara kontrak merangkumi 50,000 pekerjaan dalam sektor awam dan 30,000 pekerjaan dalam syarikat berkaitan kerajaan mulai Januari 2022.

“Diharapkan melalui pelaksanaan inisiatif JaminKerja serta langkah pemulihan ekonomi dapat menurunkan kadar pengangguran negara kepada empat peritus dan mencapai tahap guna tenaga penuh,” katanya.

Bagi menggalakkan rakyat mengikuti program latihan dan bidang baharu, pelepasan cukai bagi perbelanjaan menghadiri kursus peningkatan kemahiran atau kemajuan diri dinaikkan kepada RM2,000 hingga tahun 2023.

Tengku Zafrul berkata pelepasan cukai ke atas yuran sehingga RM7,000 turut diberikan kepada mereka yang mengambil kursus dengan badan-badan professional yang diluluskan merangkumi bidang perakaunan, kewangan, berkaitan alam sekitar, sosial dan tadbir urus.

“Kerajaan juga bercadang melanjutkan potongan cukai dua kali kepada syarikat yang memberi biasiswa kepada pelajar institusi pengajian tinggi dan diperluas kepada semua bidang pengajian,” katanya. – BERNAMA


Agong zahir pandangan persidangan Parlimen perlu disegerakan

Kuala Lumpur 16 Jun – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan pandangan bahawa persidangan Parlimen perlu diadakan secepat mungkin bagi membolehkan Ordinan Darurat dan Pelan Pemulihan Negara (PPN) dibahaskan ahli Dewan Rakyat.

Datuk Pengelola Bijaya Diraja Istana Negara Datuk Ahmad Fadil Shamsuddin berkata, Seri Paduka menzahirkan pandangan itu selepas memperhalusi semua pandangan pemimpin parti politik,Jawatankuasa Khas Bebas Darurat 2021 dan sembah taklimat pakar dari pelbagai agensi Kerajaan.

“Al-Sultan Abdullah amat menyedari peranan Parlimen sebagai satu platform penting untuk wakil rakyat bersidang bagi membincangkan
pelbagai isu khususnya berkaitan penularan wabak COVID-19.

“Ahli-ahli Dewan Rakyat boleh berbincang berkenaan peruntukan perbelanjaan Kerajaan
bagi membantu rakyat yang di dalam kesempitan dan bagi memulihkan semula ekonomi negara,” katanya dalam kenyataan media di sini, hari ini.

Ahmad Fadil berkata, Al-Sultan Abdullah turut menzahirkan harapan supaya angka jangkitan wabak COVID-19 dapat dilandaikan dengan segera dan berpandangan vaksinasi adalah satu-satunya ‘exit strategy’ (strategi keluar) bagi mengawal penularan wabak berkenaan di negara ini.

“Sehubungan itu, Seri Paduka Baginda menzahirkan pandangan bahawa kerajaan perlu bertindak tegas memudahkan birokrasi dan mempercepatkan proses vaksinasi kepada rakyat supaya matlamat imuniti kelompok 80 peratus dapat dicapai secepat mungkin.

“Seri Paduka Baginda turut menzahirkan pandangan perlu adanya pentadbiran Kerajaan yang stabil dan kukuh serta berupaya berfungsi dengan efektif dalam menangani wabak COVID-19 dan memulihkan ekonomi negara,” katanya.

Beliau berkata, Seri Paduka Baginda mengambil kesempatan ini menzahirkan setinggi penghargaan atas sokongan berterusan Raja-Raja Melayu yang turut mencerminkan keprihatinan tinggi terhadap kemaslahatan negara dan kelangsungan hidup rakyat.

“Seri Paduka Baginda juga menzahirkan setinggi penghargaan kepada petugas barisan hadapan dan seluruh rakyat yang bertungkus lumus mengorbankan masa serta penat lelah dalam usaha memerangi penularan wabak Covid-19 di negara ini.

“Baginda turut mengambil kesempatan ini mengajak rakyat untuk bersama mendoakan supaya rakyat dan negara sentiasa berada di bawah lindungan Allah SWT, dijauhi dari sebarang musibah dan wabak Covid-19 dapat dibendung serta diakhiri dengan segera,” katanya.

Terdahulu, Al Sultan Abdullah berkenan menghadiri Perbincangan Khas Raja-Raja Melayu di Istana Negara, hari ini, bagi meneliti pandangan yang dikemukakan pemimpin parti politik ketika sesi menghadap bermula 9 Jun hingga semalam.


Musa Aman freed of corruption and money laundering charges

KUALA LUMPUR June 9 — The High Court here today freed former Sabah Chief Minister Tan Sri Musa Aman of all his 46 corruption and money laundering charges in connection with timber concession contracts in Sabah.

The decision was made by Judge Datuk Muhammad Jamil Hussin after deputy public prosecutor Datuk Azhar Abdul Hamid told the court that the prosecution had withdrawn all the charges made against Musa in the two cases (corruption and money laundering).

On the 30 counts of corruption, Musa in his capacity as Sabah chief minister and Sabah Foundation Board of Trustees chairman allegedly received US$50.1 million from eight logging concessionaires as an inducement to approve logging concessions to 16 companies.

On the 16 counts of money-laundering, Musa allegedly instructed Richard Christopher Barnes, 67, to open an account at UBS AG Bank, Singapore, under the name of Richard Christopher Barnes, through which he intended to receive proceeds from illegal activities.


RMK12: Peraturan baharu E-Sisa isi rumah akan diperkenalkan

KUALA LUMPUR 27 Sept – Peraturan baharu bagi buangan elektrik dan elektronik (e-sisa) isi rumah akan diperkenal bagi pelaksanaan Peluasan Tanggungjawab Pengeluar (EPR).

Menurut dokumen Rancangan Malaysia ke-12 (RMK12), EPR adalah pendekatan dasar yang meletakkan tanggungjawab kepada pengeluar untuk merawat dan melupuskan produk yang telah digunakan sama ada melalui tindakan kendiri atau sumbangan kewangan.

Dokumen dikeluarkan Unit Perancang Ekonomi hari ini menyatakan bahawa tanggungjawab itu akan mendorong pengeluar mengurangkan sisa di punca dan menggalakkan pengeluaran produk mesra alam.

“Peraturan berkaitan, instrumen ekonomi dan mekanisme pemantauan akan disediakan untuk membolehkan pengeluar dan peruncit melaksanakan EPR bagi jenis sisa yang lain.

“Pelaksanaan EPR akan disokong melalui sistem pengambilan balik oleh pengeluar atau pemilik jenama serta menerima pakai prinsip pengguna yang membayar dan pencemar yang membayar,” menurut dokumen itu.

Di bawah Rancangan Malaysia 2021 sehingga 2025 ini juga pengurusan sisa pepejal akan terus diperkukuh untuk memastikan pematuhan kepada standard sedia ada bagi mencapai matlamat sisa sifar, di mana penguatkuasaan pengasingan sisa di punca dan pelaksanaan inisiatif 3R akan dipergiat.

Sementara itu, kerajaan negeri yang masih belum menerima pakai Akta Pengurusan Sisa Pepejal dan Pembersihan Awam 2007 akan disaran menggubal atau meminda undang-undang kecil dan ordinan yang berkaitan bagi memastikan semua jenis sisa diurus secara menyeluruh.

Kerajaan turut akan membangunkan pangkalan data komprehensif untuk semua jenis sisa bagi pemantauan yang lebih baik dan menyokong inisiatif ekonomi kitaran.

Selain itu beberapa kemudahan pengurusan sisa bersepadu akan dibina bagi meningkatkan keberkesanan pengurusan sisa menggabungkan kemudahan pemerolehan semula bahan untuk mengelas dan mengasingkan sisa; kemudahan rawatan termasuk pengurai anaerob, pengompos dan insinerator serta tapak pelupusan sanitari.

“Pembinaan kemudahan bersepadu ini mampu merawat kira-kira 95 peratus sisa dan hanya lima peratus akan dilupuskan di tapak pelupusan sanitari. Tapak pelupusan terbuka sedia ada pula akan ditutup dengan selamat dan pengimportan sisa akan dihentikan secara berperingkat,” menurut dokumen itu.

Dokumen itu memaklumkan bahawa Akta Kualiti Alam Sekeliling 1974 (Akta 127) dan Akta Kastam 1967 juga akan disemak semula untuk membolehkan penguatkuasaan, pemantauan dan kawalan lebih ketat bagi import dan eksport sisa, selain bagi menangani isu alam sekitar lain termasuk isu baru muncul.

Sementara itu bagi membolehkan tindakan segera diambil atas penjenayah alam sekitar, pasukan petugas khas jenayah alam sekitar yang ditubuhkan September tahun lalu akan diperkasa untuk menguat kuasa Akta 127 dan Akta Industri Perkhidmatan Air 2006.

Selain Akta 127, Akta Keselamatan dan Kesihatan Pekerjaan 1994 dan Akta Racun 1952 juga akan disemak semula bagi memperkenalkan peraturan baharu bagi mengurangkan risiko pembuangan bahan kimia dan berbahaya.

“Di bawah peraturan baharu ini, pemakluman dan pelaporan mengenai pengeluaran, import, eksport, penggunaan dan pengurusan bahan kima dan bahan berbahaya akan dijadikan mandatori,” menurut dokumen itu.


MUFC tidak minta Safiq Rahim

KELAB Bolasepak Melaka United (MUFC) tidak memohon secara spesifik nama pemain tertentu dari Kelab Bolasepak Johor Darul Ta’zim (JDT FC) untuk menyertai skuad Hang Tuah pada jendela perpindahan kedua yang berlangsung kini.

Ia sekali gus menepis dakwaan nama bekas pemain kebangsaan Safiq Rahim menjadi pilihan utama pasukan itu seperti yang dilaporkan sebuah portal sukan baru-baru ini.

Ketua Pegawai Eksekutif MUFC Datuk Mohd Saiful Mat Sapri sebaliknya berkata, permohonan pinjaman pemain kepada JDT FC hanyalah untuk mendapatkan seorang pemain tengah sahaja.

“Cuma segalanya terpulang kepada pihak JDT FC untuk meminjamkan mana-mana pemain tengah mereka. Insya-Allah, dalam minggu ini kita akan mendapat jawapan,” katanya kepada Melaka Hari Ini.

Mengulas nasib Zainal Abidin Hassan sama ada kekal mengemudi pasukan atau tidak beliau berkata, semua itu akan diputuskan melalui mesyuarat yang akan dipengerusikan Ketua Menteri Datuk Seri Utama Sulaiman Md Ali merangkap Presiden Persatuan Bolasepak Melaka United (MUSA) hari ini.

Mesyuarat terbabit juga, ujarnya akan memutuskan status dua pemain import baharu serta hala tuju pasukan bagi menghabiskan saingan Liga Super musim ini.


50 Tahun, Dirgahayu Masscomm

Bagi penulis sendiri selaku alumni FKPM atau lebih dikenali sebagai Masscomm, bermula dari Matrikulasi, Ijazah Sarjana Muda dan Ijazah Sarjana sudah pasti banyak menghimpun koleksi nostalgia manis dan pahit tersendiri.

Penulis pernah merasai pengalaman menghadiri kuliah di Kolej Meranti, Seksyen 2 Shah Alam, Level 13, Menara Sultan Salahuddin Abdul Aziz Shah dan merupakan kumpulan (batch) pertama ‘merasmikan’ bangunan terkini FKPM.

Alhamdulillah, tanggal 1 Mac 2021, penulis kembali semula ke fakulti keramat ini, bukan sebagai penuntut tetapi melangkahkan kaki sebagai pendidik bagi menyahut seruan UiTM supaya alumni UiTM kembali menyumbang kepada universiti ini dan sudah pasti FKPM khususnya.

Bukan tidak sayang dengan profesion terdahulu, namun pada hemat penulis sudah sampai masanya segala pengalaman yang diperoleh dalam industri dikongsi bersama penuntut FKPM.

Sedikit sejarah mengenai FKPM yang dahulunya dikenali sebagai Kajian Sebaran Am yang menjadi perintis kepada pendidikan komunikasi dan media sejak 1972.

FKPM menawarkan lima program peringkat Ijazah Sarjana Muda iaitu Kewartawanan (Journalism), Penyiaran (Broadcasting), Penerbitan (Publishing), Pengiklanan (Advertising) dan Perhubungan Awam (PR).

Seiring dengan peredaran masa, FKPM menambah empat program baharu iaitu Komunikasi Instruksional dan Latihan (Instructional Communication and Training), Komunikasi Interpersonal (Interpersonal Communication), Pengurusan Komunikasi dan Polisi (Communication Management and Policy) and Komunikasi Media Baharu (New Media Communication).

FKPM turut menawarkan dua program Diploma iaitu Diploma Komunikasi dan Media dan Diploma Komunikasi Media Baharu selain program peringkat Sarjana iaitu Sarjana Komunikasi Massa, Sarjana Media dan Perang Saraf dan Sarjana Kewartawanan serta program peringkat Doktor Falsafah iaitu Ijazah Doktor Falsafah Komunikasi Massa dan Ijazah Doktor Falsafah Media dan Perang Saraf.

Penulis berani katakan, sebutlah mana-mana organisasi pasti akan ada alumni FKPM di sana, malah organisasi media juga majoritinya dipelopori oleh graduan FKPM.

Bukan mendabik dada riak, hakikatnya itulah resume kejayaan fakulti keramat ini menghasilkan lebih 20,000 graduan sehingga kini, yang memenuhi permintaan pasaran tempatan mahupun antarabangsa.

Terkini, seiring dengan perkembangan teknologi, FKPM mencipta satu lagi sejarah dalam penggabungan ilmu bersama fakulti lain yang bertujuan memberi nilai tambah kepada fungsi FKPM sebagai ‘content curator’ sekaligus mampu menghasilkan graduan yang multi-tasking, kekal relevan dan mempunyai kebolehpasaran tinggi serta mesra industri.

Secara tidak langsung, penggabungan ilmu menerusi penubuhan kolej pengajian ini menyahut seruan Naib Canselor UiTM Profesor Datuk TS Dr Roziah Mohd Janor yang ingin melihat masa depan UiTM memfokuskan kepada ‘blockchain technology’ dan ‘big data analytics’.

Apapun perubahan yang berlaku tidak akan mengubah identiti fakulti ini meskipun tidak lagi disebut sebagai ‘Fakulti Komunikasi dan Pengajian Media’ selepas ini.


Rasai Makanan bertemakan ‘Madani’ di Holiday Inn Melaka

Dengan pelbagai hidangan lebih daripada 100 jenis makanan antarabangsa dan makanan warga Malaysia, anda pasti puas hati berbuka puasa bersama keluarga di sana.

Keenakan menu sentuhan Ketua Cef hotel, Cef Mior Zulkifly, seperti pembuka selera, hidangan utama dan manisan memang tiada kompromi serta ditukar setiap lima hari , sekali gus memberikan aneka pilihan kepada pengunjung.

Antara yang mesti dinikmati adalah Kambing Golek, Nasi Ayam Panggang Madu, Laksa Pinang, Daging Semur, Ikan Patin Tempoyak dan aneka makanan laut .


KPN tetapkan SOP baharu rumah ibadat bukan Islam

PUTRAJAYA 11 Mei. – Kementerian Perpaduan Negara (KPN) menetapkan prosedur operasi standard (SOP) baharu bagi rumah ibadat bukan Islam susulan keputusan kerajaan melaksanakan Perintah Kawalan Pergerakan (PKP) 3.0 berkuat kuasa esok hingga 7 Jun ini.

KPN dalam kenyataan memaklumkan SOP berkenaan adalah pindaan terhadap SOP Pembukaan Rumah Ibadat Selain Islam sedia ada yang diluluskan menerusi Mesyuarat Jawatankuasa Teknikal KPN bersama Menteri Kanan (Kluster Keselamatan) Datuk Seri Ismail Sabri Yaakob hari ini.

Menurut KPN, pindaan adalah melibatkan bilangan kehadiran penganut adalah tidak melebihi 50 orang bagi rumah ibadat yang boleh memuatkan lebih 1,000 penganut manakala 20 orang bagi rumah ibadat yang boleh memuatkan kurang daripada 1,000 penganut.

“Tempoh waktu sembahyang di rumah ibadat bukan Islam adalah dari 6 pagi hingga 2 petang dan 4 petang hingga 10 malam,” menurut kenyataan itu.

Menurut KPN, Pegawai Perpaduan yang dilantik sebagai Pegawai Pemantau di bawah Seksyen 3 Akta Pencegahan dan Pengawalan Penyakit Berjangkit 1988 (Akta 342) akan melakukan pemantauan SOP.

KPN turut memetik peringatan Menteri Perpaduan Negara Datuk Halimah Mohamed Sadique yang mahu semua badan pengurusan dan penganut rumah ibadat bukan Islam mematuhi SOP selain menjaga kebersihan diri, memakai pelitup muka dan memastikan penjarakan fizikal diamalkan bagi memutuskan rantaian COVID-19.


Cucu ugut bunuh nenek

JOHOR BAHRU 23 April. – Seorang lelaki yang mengugut untuk membunuh neneknya sendiri menggunakan pisau gara-gara tidak mendapat wang seperti diminta ditahan polis di Kampung Batu 16, Sungai Tiram, Ulu Tiram, di sini malam tadi.

Ketua Polis Daerah Seri Alam Superintendan Mohd Sohaimi Ishak berkata, lelaki berusia 23 tahun itu didakwa melakukan ugutan tersebut ketika neneknya berada dalam rumah pada 6 petang.

“Dia datang ke rumah dalam keadaan marah kerana tidak diberikan wang seperti diminta sambil mengacukan sebilah pisau dan mengugut akan menyembelih mangsa jika tidak memberikan wang.

“Kerana ketakutan, mangsa yang berusia 75 tahun telah melarikan diri ke rumah jiran untuk meminta pertolongan sebelum jirannya menghubungi polis,” katanya dalam kenyataan di sini hari ini.

Mohd Sohaimi berkata susulan laporan itu, polis telah pergi ke rumah berkenaan dan membuat tangkapan ke atas lelaki terbabit pada 12.05 tengah malam, serta merampas sebilah pisau berukuran 24 sentimeter (cm) panjang.


Waspada dengan manipulasi sentimen kaum ahli politik- Muhyiddin

KUALA LUMPUR 15 Feb. – Rakyat Malaysia harus berwaspada terhadap manipulasi sentimen kaum oleh ahli-ahli politik, kata Perdana Menteri Tan Sri Muhyiddin Yassin.

Bercakap pada majlis pelancaran secara maya Dasar Perpaduan Negara dan Rangka Tindakan (Blueprint) Perpaduan Negara 2021-2030 hari ini, perdana menteri berkata ia merupakan cabaran utama dalam hampir semua negara yang mempunyai rakyat berbilang kaum.

“Pelaku politik yang cuba menaikkan saham politik masing-masing melalui eksploitasi perasaan kaum hendaklah kita elakkan,” katanya pada majlis yang disiarkan di laman Facebook Kementerian Perpaduan Negara.

Beliau berkata kerajaan sedar, rakyat Malaysia tidak akan sekali-kali mengorbankan kesepaduan sosial dan perpaduan negara yang telah dikecapi selama ini demi matlamat peribadi.

“Kerajaan juga tidak akan sekali-kali berkompromi dalam perkara yang boleh mengganggu-gugat perpaduan negara. Berpegang kepada prinsip inilah Kementerian Perpaduan Negara telah diwujudkan bagi menggalas tugas berat memastikan agenda perpaduan nasional dijayakan,” katanya.

Muhyiddin dalam ucapan kira-kira 30 minit itu berkata rakyat Malaysia khususnya petugas barisan hadapan telah membuktikan sifat empati terhadap satu sama lain tanpa mengira kaum atau agama sewaktu negara berdepan dengan krisis COVID-19.

“Dalam tempoh negara berdepan wabak COVID-19 ini, saya sedar bahawa ramai dalam kalangan kita juga telah menunjukkan sifat empati sesama kita.

“Kita perlu terus menyuburkan sifat empati ini dalam usaha kita hendak memahami isi-isu kaum dari perspektif yang lebih seimbang dan menyeluruh. Seperti beberapa negara-negara berbilang kaum yang lain, kadangkala kita hanya melihat isu kaum dari sudut kaum atau kumpulan tertentu,” katanya.

Perdana menteri percaya perspektif ini perlu diperbaiki supaya menjadi lebih seimbang dan holistik dan harus dipupuk melalui sistem pendidikan dan media.

Perdana Menteri berkata semangat perpaduan yang ditunjukkan rakyat Malaysia tanpa mengira kaum dan agama sewaktu negara masih berdepan dengan gelombang COVID-19, sekali gus membantu kerajaan menyebarkan mesej positif, menyokong usaha Perintah Kawalan Pergerakan dan mematuhi semua prosedur operasi standard (SOP) yang ditetapkan.

“Ternyata rakyat Malaysia berjiwa patriotik kerana kita bersatu hati berjuang memerangi musuh yang tidak kelihatan. Kita patriotik kerana kita inginkan keharmonian dan idamkan perpaduan dalam negara yang kita cintai ini.

“Tahniah rakyat Malaysia atas perpaduan ini! Jika semangat perpaduan dan saling bantu-membantu ini kita teruskan, saya yakin kita akan berjaya mengatasi apa sahaja cabaran yang menduga kita pada masa-masa akan datang, Insya-Allah,” katanya.

Justeru itu, katanya semua pihak mesti sentiasa membetulkan niat dan memperkasa usaha bersama untuk memastikan Malaysia kekal sebagai sebuah negara yang kukuh teras perpaduannya, bukan sahaja untuk generasi masa kini, tetapi demi masa depan anak cucu kita kelak.

Beliau berkata, imej Malaysia sebagai sebuah negara berbilang etnik, agama dan budaya sering dijadikan contoh dan rujukan sebagai sebuah negara yang bersatu-padu.

“Walaupun adakalanya wujud perbezaan, persaingan dan konflik, tetapi kesepaduan sosial yang telah wujud sekian lama dalam masyarakat telah mengekalkan perpaduan kita sehingga ke hari ini, menjadikan negara-negara lain ingin belajar daripada kita,” tambahnya.


KUALA LUMPUR 6 Nov. – Prestasi sektor perlombongan dijangka pulih sebanyak 4.1 peratus pada 2021, disokong oleh pemulihan dalam permintaan global bagi minyak mentah, kondensat serta gas asli cecair (LNG).

Kementerian Kewangan (MoF) berkata keadaan ini adalah seiring dengan harga minyak mentah Brent yang diunjurkan meningkat secara purata kepada US$42 setong menjelang 2021 dan kembali pulih ke paras sebelum pandemik dalam jangka sederhana.

“Bagaimanapun, sektor perlombongan telah mencatatkan penguncupan dua digit sebanyak 11 peratus pada separuh pertama 2020 akibat daripada kemerosotan permintaan global berikutan penutupan perniagaan serta pengurangan aktiviti perjalanan dan pengangkutan,” katanya dalam Tinjauan Ekonomi 2021.

“Keadaan itu telah menyebabkan penurunan permintaan yang mengakibatkan fasiliti penyimpanan tidak dapat menampung lebihan minyak mentah dengan harga minyak mentah Brent mencatat harga terendah iaitu US$17.32 setong pada 21 April 2020 sebelum kembali stabil pada sekitar US$40 setong,” katanya.

Selain itu, sektor perlombongan dijangka terus menyusut pada separuh kedua 2020 disebabkan oleh kerja-kerja penyelenggaraan yang sedang dilaksanakan dan prospek pertumbuhan yang lemah berikutan ketidaktentuan ekonomi termasuk geopolitik dan ketegangan perdagangan.


Tabung Pahlawan: Sinar veteran ATM, PDRM

SERI NEGERI 12 Ogos – Sumbangan kepada Tabung Pahlawan, amat bermakna buat pesara Polis Diraja Malaysia (PDRM) dan Angkatan Tentera Malaysia (ATM) berikutan ada dalam kalangan mereka kini dalam keadaan terlantar.

Presiden Persatuan Pesara Polis Negeri Melaka, Yahya Md Sahid berkata, pihaknya menzahirkan penghargaan kepada kerajaan Melaka dan semua pihak tidak putus memberikan sokongan khusus dalam membela nasib ahli kurang bernasib baik.

Katanya, sejak ditubuhkan 11 tahun lalu persatuan itu tidak putus menerima sumbangan daripada pelbagai pihak yang prihatin dan menghargai jasa pasukan keselamatan kepada mereka dan negara.

“Kini kami ada 1,000 ahli berdaftar, semua sumbangan diterima digunakan untuk membantu ahli yang uzur termasuklah membeli peralatan sokongan bagi mereka yang mengalami kecacatan.

“Bantuan diterima turut disalurkan ke tabung khairat kematian, membiayai kos rawatan hospital selain sumbangan menunaikan ibadah haji dan umrah. Ada dalam kalangan ahli kami adalah anggota pasukan keselamatan yang berkhidmat pada tahun 1970-an.

“Kami berharap semua pihak terus hulurkan sumbangan dan memberi sokongan ahli kami yang berkorban demi menjaga keselamatan dan kedaulatan negara,” katanya.

Beliau berkata demikian ketika ditemui pada Majlis Perhimpunan Bulanan Pentadbiran Kerajaan Negeri Melaka dan Pelancaran Tabung Pahlawan Tahun 2022 di Dataran Seri Negeri, di sini, hari ini.

Sementara itu, Presiden Persatuan Veteran Angkatan Tentera Malaysia (PVATM), Datuk Seri Mohamad Fazil Shafie berkata, tabung yang dilancarkan itu amat bermakna buat ahlinya yang kurang bernasib baik.

“Terima kasih kepada kerajaan negeri dan semua pihak terlibat dalam menjayakan tabung ini, PVATM akan menggunakan sumbangan diterima untuk memastikan kesejahteraan dan kebajikan ahli terjamin.

“Malah kami sendiri akan menganjurkan program ziarah kasih dalam masa terdekat untuk bertanya khabar ahli terlantar dan menyampaikan sumbangan anak yatim kepada keluarga terlibat,” katanya.

YAHYA (tengah) pada sidang media selepas Majlis Perhimpunan Bulanan Pentadbiran Kerajaan Negeri dan Pelancaran Tabung Hari Pahlawan Tahun 2022 Peringkat Negeri Melaka di Dataran Seri Negeri, Ayer Keroh Melaka. Foto: MR. AZLI

MOHAMAD Fazil (tengah) pada sidang media selepas Majlis Perhimpunan Bulanan Pentadbiran Kerajaan Negeri dan Pelancaran Tabung Hari Pahlawan Tahun 2022 Peringkat Negeri Melaka di Dataran Seri Negeri, Ayer Keroh Melaka. Foto: MR. AZLI


Jambatan sementara di Kampung Iboi dijangka siap esok

BALING, 8 Julai – Jambatan sementara di Kampung Iboi, Kupang di sini yang sedang dibina bagi menggantikan jambatan asal yang runtuh akibat banjir dan fenomena kepala air pada Isnin lepas, dijangka siap dan boleh digunakan esok.

Ketua Setiausaha Kementerian Kerja Raya Datuk Wan Ahmad Uzir Wan Sulaiman berkata jambatan keluli bermodular ‘Old Bailey Bridge’ itu mula dipasang petang semalam bagi memudahkan urusan penduduk di beberapa kampung yang sering menggunakan laluan tersebut.

“Penduduk kampung telah meminta kita untuk menyiapkan jambatan sementara itu secepat mungkin iaitu sebelum Aidiladha agar mereka boleh melakukan persiapan untuk menyambut perayaan itu.

“Jadi pada petang semalam kita telah memulakan kerja-kerja memasang jambatan yang melibatkan 20 kakitangan Bahagian Jalan dan Cawangan Kerja Mekanikal, Jabatan Kerja Raya (JKR) Kedah dan dibantu 10 anggota Angkatan Tentera Malaysia,” katanya ketika dihubungi hari ini.

Menurut Wan Ahmad Uzir, kesemua material dan bahan yang digunakan untuk membina jambatan itu dan jentera berat yang digunakan adalah milik atau diperoleh daripada stor JKR, justeru pembinaannya tidak melibatkan sebarang kos.

Sementara itu, Pengerusi Jawatankuasa Kemajuan dan Keselamatan Kampung Iboi Abu Hasan Samah, 62, berkata pembinaan jambatan sementara itu akan memudahkan urusan seharian kira-kira 3,000 penduduk dari beberapa kampung.

Beliau berkata selepas jambatan asal musnah dalam kejadian kepala air itu, penduduk antaranya dari Kampung Masjid Iboi, Kampung Bok Bak, Kampung Tanjung Luas dan Kampung Tanjung Nering perlu melalui jalan jauh dan memakan masa untuk keluar ke bandar.

“Kami di Kampung Iboi juga menggunakan jambatan itu untuk ke masjid kerana masjid terletak di seberang sungai. Jadi kita berterima kasih kepada kerajaan dan harap pembinaan jambatan disiapkan secepat mungkin agar memudahkan penduduk,” katanya.

Seorang penduduk, Nor Atikah Ramli, 27, berkata ketiadaan jambatan ketika ini menyebabkan penduduk terpaksa melalui jalan lebih jauh dan memakan masa hingga 20 minit untuk ke Pekan Kupang berbanding lima hingga 10 minit jika melalui jambatan.

“Sekarang ini kami terpaksa guna jalan jauh yang jarang digunakan, perlu melalui kawasan hutan dan amat gelap pada waktu malam. Kalau ada jambatan sementara ini, bukan sahaja lebih dekat tapi juga rasa lebih selamat,” katanya.


Bakal jemaah haji gagal saringan kesihatan perlu akur – Idris

MARANG, 21 Mei – Bakal jemaah haji yang tidak melepasi saringan kesihatan yang ditetapkan perlu akur dan patuh dengan keputusan tersebut.

Menteri di Jabatan Perdana Menteri (Hal Ehwal Agama), Senator Datuk Idris Ahmad berkata syarat berkenaan telah ditetapkan oleh Kerajaan Arab Saudi dan tidak tertakluk kepada Lembaga Tabung Haji (TH).

“Kita (TH) tidak tetapkan syarat itu, kita kena raikan pandangan (syarat) mereka (Arab Saudi) dari sudut kesihatan… Nak elakkan masalah kesihatan seperti COVID-19 dan cuaca di sana juga nanti agak panas.

“Jemaah perlu patuh, bertanyalah pada ahli, tanyalah pada orang yang tahu kalau kamu tidak tahu,” katanya kepada pemberita selepas merasmikan Program Rehlah Till Jannah Siri 1/2022 di Perkampungan Darul Barakah di sini, hari ini.

Pada tahun ini jemaah haji yang dibenarkan adalah berusia 65 tahun ke bawah, tiada penyakit kronik, mempunyai sijil vaksinasi COVID-19 dan perlu mengemukakan keputusan negatif ujian calitan (PCR) dalam tempoh 72 jam daripada masa berlepas.

Sementara itu mengenai loji penyembelihan Thomas Foods International (TFI) Lobethal, Australia, yang didakwa tidak mematuhi keperluan standard dan prosedur halal Malaysia, katanya pihaknya masih menunggu maklumat rasmi berkaitan isu itu.

“Sebaik sahaja kita dapat maklumat (awal), kita memang sudah hentikan (gantung serta merta kelulusan TFI) sampai siasatan selesai… Tapi kita nak dapatkan maklumat dalam bentuk fakta dan data, tak mahu dalam bentuk khabar angin,” katanya.- BERNAMA


Sektor pelancongan kekurangan 15,000 hingga 20,000 pekerja – Nancy

KUCHING, 14 Mei – Sektor pelancongan negara kini berhadapan kekurangan kira-kira 15,000 hingga 20,000 orang pekerja, kata Menteri Pelancongan, Seni dan Budaya Datuk Seri Nancy Shukri.

Menurutnya anggaran tersebut diperoleh daripada data persatuan-persatuan pelancongan tempatan dan masalah itu bukan hanya dihadapi oleh sektor itu malah melibatkan keseluruhan industri lain dalam negara.

“Secara rasmi, kementerian saya telah mengemukakan perkara ini (masalah kekurangan pekerja) kepada Kabinet dan kerajaan sebenarnya sudah luluskan untuk membawa pekerja dari luar negara.

“Cuma buat masa ini perkara itu baru diluluskan dan harus melalui beberapa proses, kita perlu tunggu,” katanya kepada pemberita semasa menghadiri Majlis Ramah Mesra bersama penggiat industri pelancongan di sini, hari ini.

Beliau berkata majikan disaran supaya mengambil pekerja tempatan, selain menjangkakan masalah tersebut dapat diselesaikan dalam satu ke dua bulan lagi terutama apabila negara kini sudah memasuki fasa peralihan ke endemik.

Sementara itu, katanya, bilangan pelancong yang memasuki negara setakat ini telah mencecah lebih 500,000 orang dan beliau yakin angka itu akan terus meningkat sehingga hujung tahun ini. – BERNAMA


Bagai menjamu selera di ‘zaman silam’

BANDA HILIR 3 Disember – Susun atur perkakas rumah dan konsep ‘klasik’ yang diterapkan membawa pelanggan berkunjung ke Rumah Makan 100 tahun di Banda Hilir, di sini, kembali ke zaman silam.

Sesuai dengan namanya, premis yang diusahakan pasangan suami isteri Mohamad Nazim A samad, 50, dan Harudilah Halim, 47, pasti memberikan pengalaman dan suasana berbeza kepada setiap pelanggan.

Selain dekorasi zaman silam yang mengimbau kenangan lama, pelanggan ditawarkan lebih 40 menu menyelerakan seperti masak lemak daging salai, asam pedas tetel, set siakap garing dewa, sotong bagak garing 100 tahun, dulang madu 3, ketam lembut 100 tahun dan moza oyster 6 jahanam.

Mohamad Nazim berkata, tertarik dengan keunikan rumah kayu lama itu selain lokasi yang strategik dan mudah di akses meskipun terletak di pinggir bandar, dia bersama isteri ‘mencuba nasib’ membuka Rumah Makan 100 tahun.

“Kami memang merancang untuk membuka premis makanan, tetapi ingin cari kelainan kerana kita tahu di Negeri Melaka sudah banyak tempat makan. Jadi kami perlu fikirkan sesuatu yang baharu dan unik.

“Untuk bawa konsep Melayu tradisional, bagi kami unit di bangunan rumah kedai suasananya seakan tidak ada ‘feel’, jadi apabila terjumpa rumah ini kami berasa ia adalah lokasi paling sesuai.

“Sebenarnya ketika PKP (Perintah Kawalan Pergerakan) kami pernah singgah makan di sini dan suasana itu berlatar belakangkan keunikan rumah lama membuatkan kami jatuh hati. Mungkin sudah rezeki kami, ketika pulang pada cuti perayaan Mei lalu ternampak iklan rumah berkenaan yang ditawarkan untuk sewaan,” katanya.

“Keadaan fizikal rumah ini kami kekalkan tiada ubah suai dibuat dan bagi menaikkan ‘mood’ kampung, kami sediakan dua bilik di ruang dalam untuk mereka mahu makan bersila.

“Malah dekorasi di dalam, kami selitkan dengan hiasan barang-barang lama dan antik, ia bagi menambahkan lagi suasana kampung zaman dahulu yang sudah jarang dirasai oleh generasi sekarang.

“Alhamdulillah, selepas lima bulan beroperasi, sambutan yang diterima amat menggalakkan. Pelanggan kami bukan sahaja orang tempatan ada juga datang dari Singapura dan Indonesia,” katanya.


Nilai eksport minyak sawit Malaysia ke pasaran global terjejas, jika tidak lagi dieksport ke EU

Beliau berkata ini berikutan EU merupakan pasaran kedua terbesar minyak sawit Malaysia selepas China dengan jumlah eksport minyak sawit ke EU berjumlah 2.8 juta tan.

“Daripada jumlah ini, nilai eksport minyak sawit dan produk berasaskan sawit ke EU adalah RM8.5 bilion berbanding RM8 bilion bagi tempoh Januari hingga September 2019,” katanya ketika menggulung perbahasan Rang Undang-undang Perbekalan 2021 di Dewan Rakyat, hari ini.

Bagaimanapun, Mohd Khairuddin berkata kerajaan sentiasa berusaha meningkatkan lagi jumlah eksport minyak sawit dan produk berasaskan sawit dengan meneroka pasaran baharu yang merupakan pengimport bersih minyak dan lemak.

“Negara-negara tersebut adalah Asia Tengah (Uzbekistan, Kazakhstan, Turkmenistan dan Kyrgystan); Eropah (Bosnia & Herzegovina, Croatia, Romania dan Montenegro); Afrika (Mauritania, Congo, Madagascar dan Kenya); Timur Tengah dan Asia Barat (Algeria, Maghribi, Yemen dan Libya) dan Amerika (Haiti, Jamaica dan Kepulauan Caribbean),” katanya.

Sementara itu, Mohd Khairuddin berkata Kementerian Kewangan melalui Belanjawan 2021 telah mengumumkan peruntukan bagi menangani Kempen Anti Minyak Sawit yang berjumlah RM20 juta.

“Kementerian Perusahaan Perladangan dan Komoditi (KPPK) percaya pengurangan peruntukan ini adalah selaras dengan penjimatan kos daripada misi-misi luar negara dan sesi libat urus secara fizikal yang tidak mungkin dapat dilaksanakan ekoran COVID-19 yang melanda seluruh dunia.

“Sehubungan itu, KPPK akan terus melaksanakan usaha promosi bagi meningkatkan kebolehpasaran produk sawit secara maya dan melalui kerjasama antara kerajaan yang berkaitan.


Pekerja kilang maut tersepit mesin konveyor

IPOH, 19 Mei – Seorang juruteknik mekanikal maut dipercayai tersepit pada mesin konveyor di sebuah kilang simen di Gopeng dekat sini hari ini.

Pengarah Jabatan Keselamatan dan Kesihatan Pekerjaan (JKKP) Perak Supian Alias berkata insiden yang menimpa remaja berusia 19 tahun itu berlaku ketika mangsa diarah untuk siap siaga di kawasan ‘coal conveyor belt’ sebelum memulakan kerja penyelenggaraan pada kira-kira 9.55 pagi.

Susulan itu, beliau berkata pihaknya telah menyita dan mengeluarkan larangan kacau ganggu terhadap jalur sistem konveyor tersebut hingga siasatan lanjut serta tindakan penambahbaikan diambil oleh majikan.


Hak tuan rumah temasya SUKMA diputuskan secara penggiliran – MSN

KUALA LUMPUR, 22 Feb – Penentuan hak sebagai tuan rumah penganjuran temasya Sukan Malaysia (Sukma) diputuskan secara bersama dalam Mesyuarat Jawatankuasa Tertinggi Sukma dianggotai wakil kesemua 14 negeri.

Majlis Sukan Negara (MSN) dalam kenyataan hari ini memaklumkan pendekatan terpakai adalah penggiliran mengikut zon dan setiap negeri diberikan peluang untuk menjadi tuan rumah temasya yang menjadi platform pertandingan untuk atlet berumur bawah 21 tahun.

Sistem zon dibahagikan kepada lima iaitu Zon Utara melibatkan Kedah, Perlis dan Pulau Pinang; Zon Selatan (Negeri Sembilan, Melaka, Johor); Zon Timur 1 (Pahang, Terengganu, Kelantan); Zon Timur 2 (Sabah, Sarawak) dan Zon Barat (Perak, Selangor, Wilayah Persekutuan).

“Mengikut sistem penggiliran tuan rumah, Kelantan sepatutnya menjadi tuan rumah pada 2012, namun diberikan kepada Pahang apabila Kelantan tidak bersedia dari segi kemudahan dan infrastruktur sukan yang perlu disiapkan oleh pihak kerajaan negeri,” menurut kenyataan itu.

Sementara itu, MSN menjelaskan Mesyuarat Jawatankuasa Tertinggi Sukma pada Mei 2015 telah memilih Perak selaku tuan rumah edisi 2018 dan Johor (2020) serta meminta Kelantan mempertimbangkan kesediaan sebagai tuan rumah Sukma 2022.

Namun, mesyuarat jawatankuasa sama pada Mac 2019 telah meluluskan cadangan penggiliran tuan rumah antara kerajaan negeri dan MSN, menyaksikan MSN menjadi tuan rumah pada 2022 selain memutuskan untuk berbincang dengan kerajaan Kelantan bagi pengganjuran edisi 2024.

“Ekoran penularan wabak COVID-19, Mesyuarat khas Jawatankuasa Tertinggi Sukma pada 9 Nov 2020 telah bersetuju dengan permintaan kerajaan Johor untuk menunda penganjuran Sukma ke tahun 2022,” menurut kenyataan itu.

Mesyuarat khas itu turut memutuskan MSN akan menganjurkan Sukma ke-21 bersama-sama Selangor atau Wilayah Persekutuan pada 2024 sementara Kelantan sebagai tuan rumah Sukma 2026.

Bagaimanapun, MSN menjelaskan Johor memohon kepada Jawatankuasa Tertinggi Sukma supaya diberikan hak penganjuran Sukma 2024 dan mesyuarat pada Oktober 2021 meluluskan permohonan itu serta MSN selaku tuan rumah pada Sukma 2022.


Malaysia, Savola Group Arab Saudi meterai MoU tingkat eksport minyak sawit

PUTRAJAYA, 29 Jan – Malaysia akan menandatangani memorandum persefahaman (MoU) dengan Savola Group dari Arab Saudi mengenai tiga bidang kerjasama untuk meningkatkan lagi eksport minyak sawit Malaysia di rantau ini, kata Kementerian Perusahaan Perladangan dan Komoditi (KPPK).

Dalam satu kenyataan hari ini, kementerian itu berkata antara kerjasama itu ialah pembinaan terminal penyimpanan tangki di Jeddah, menggunakan Arab Saudi sebagai hab eksport semula bagi minyak sawit Malaysia dan kempen bersama untuk mempromosikan kebaikan minyak sawit Malaysia.

Ini susulan pertemuan di Jeddah antara Menteri KPPK Datuk Zuraida Kamaruddin dan Ahli Lembaga Pengarah Savola Foods Abdullah Rehaimi serta ketua pegawai penyumberan, Penyumberan Strategik dan Pembekalan Dr Ghazi J. Al-Sulaimani.

Zuraida berkata semasa mesyuarat itu, tiga bidang kerjasama dikenal pasti untuk memajukan lagi eksport minyak sawit Malaysia dan derivatifnya, bukan sahaja ke Arab Saudi tetapi juga di peringkat global.

Beliau berkata pembinaan terminal penyimpanan tangki di Jeddah akan membantu mengatasi masalah logistik, denda atas kelewatan dan menunggu lama untuk penghantaran.

“Dr Ghazi mencadangkan supaya pengeksport Malaysia boleh menyimpan stok mereka di pelabuhan destinasi dan bukannya pelabuhan Malaysia kerana ini juga akan membolehkan mereka melakukan jualan ex-tank selain memenuhi keperluan peserta yang lebih kecil dalam pasaran.

“Kita menyokong idea itu, tetapi menegaskan bahawa Savola harus menjalin usaha sama dengan pembekal Malaysia kerana syarikat-syarikat Malaysia mempunyai projek serupa di Pakistan dan mereka sangat berjaya,” katanya.

Zuraida berkata pengurusan Savola bersetuju dengan cadangan berkenaan tetapi terma dan syarat usaha sama itu mesti adil dan mewujudkan situasi menang-menang kepada semua pihak yang terlibat.

Mengenai bidang kerjasama menggunakan Arab Saudi sebagai hab eksport semula untuk minyak sawit Malaysia, beliau berkata ini kerana Arab Saudi berkedudukan ideal untuk memenuhi pasaran serantau di Majlis Kerjasama Teluk (GCC) serta rantau Afrika Utara.

“Adalah dipersetujui bahawa mempunyai hab minyak sawit di Arab Saudi bukan sahaja akan meningkatkan jumlah penggunaan minyak sawit Malaysia dengan ketara di pasaran Saudi tetapi juga akan membolehkan pengeksport Malaysia memenuhi pasaran yang lebih kecil di rantau ini.

“Abdullah (dari Savola Foods) menambah bahawa membangunkan ‘Hab Makanan’ juga selaras dengan Wawasan Saudi 2030 yang bertujuan untuk menyediakan jaminan makanan kepada seluruh rantau,” kata Zuraidah.

Mengenai kempen bersama mempromosikan kebaikan minyak sawit Malaysia, Zuraida turut memaklumkan kepada pengurusan Savola mengenai kempen anti minyak sawit tidak berasas yang diterajui oleh pertubuhan bukan kerajaan (NGO) barat yang semata-mata dicetuskan oleh dasar perlindungan.

“Pengurusan Savola bersetuju sepenuhnya dan menambah bahawa pengaruh kempen anti minyak sawit ini akan lambat laun sampai ke rantau itu dan kita harus membangunkan imej positif minyak sawit yang kukuh dan mendidik pengguna kita tentang pelbagai manfaat kesihatannya.

“Kerjasama ini bukan sahaja akan mengukuhkan kedudukan kita dalam pasaran, tetapi juga menyekat andaian negatif terhadap industri dan membantu Malaysia mengekalkan kedudukannya sebagai peneraju pasaran global dalam minyak sawit,” katanya.

Mengenai penyertaan Majlis Getah Malaysia (MRC) dalam Pameran Kesihatan Arab di Dubai, Zuraida berkata pengilang Malaysia yang mengambil bahagian menjangkakan jumlah jualan mencecah AS$110.46 juta (RM464 juta).

Beliau menambah sejumlah lapan syarikat Malaysia akan menjadi sebahagian daripada pameran itu dengan peserta boleh menemui dan mendapatkan produk baharu serta berhubung dengan pembekal.

Pada 2021, eksport minyak sawit dan produk minyak sawit Malaysia ke Arab Saudi berjumlah RM 1.71 bilion, iaitu 30.7 peratus lebih tinggi daripada 2020. – BERNAMA


Pasar Malam Taman Seri Duyong berwajah baharu

DUYONG 8 Februari – Pasar Malam Taman Seri Duyong kini berwajah baharu selepas terpilih Program Transformasi Pasar Malam (PTPM) di Bandaraya Melaka melibatkan peruntukan RM180,000.

Datuk Bandar Majlis Bandaraya Melaka Bersejarah (MBMB), Datuk Shadan Othman berkata inisiatif itu bagi memastikan semua gerai pasar malam di negeri ini dalam keadaan bersih dan tersusun.

“Pasar malam ini melibatkan kira-kira 120 peniaga, antara transformasi dilaksanakan seperti pemberian khemah baharu, menurap jalan dan pemasangan lampu-lampu bagi pencahayaan yang lebih menarik.

Mengulas lanjut, Shadan berkata pelaksanaan PTPM di Bandaraya Melaka menjadi penanda aras dan contoh kepada penganjur pasar malam lain untuk memulakan transformasi.

“Ini juga memberikan imej baharu kepada pasar malam sedia ada selain menjadi daya tarikan pelancong yang akan merancakkan lagi ekonomi di Negeri Melaka,” katanya.

Sementara itu, Mohd Noor Helmy turut berterima kasih atas usaha KPKT mentransformasi Pasar Malam Duyong ke arah lebih tersusun dan teratur.

“Terima kasih kepada KPKT atas peruntukan diberikan dalam usaha menaik taraf kemudahan peniaga di pasar malam ini, sebelum ini keadaan peniaga berterabur tetapi kini sudah diseragamkan,” katanya.


Malaysia mampu capai liputan internet 100 peratus sebelum 2025 dengan satelit MEASAT-3d – Annuar

KUALA LUMPUR, 23 Jun – Satelit MEASAT-3d penting kepada negara dalam mencapai liputan Internet 100 peratus sebelum 2025 dan meningkatkan kualiti perkhidmatan jalur lebar, kata Menteri Komunikasi dan Multimedia Tan Sri Annuar Musa.

“Jadi pelancaran (satelit MEASAT-3d) hari ini ada dua aspek yang penting, yang pertama memungkinkan kita mencapai liputan 100 peratus bagi semua kawasan berpenduduk sebelum tahun 2025.

“Keduanya, kita boleh meningkatkan kualiti perkhidmatan jalur lebar, meningkatkan perkhidmatan kelajuan tinggi sepertimana yang kita gunakan rangkaian gentian optik yang sedang kita laksanakan di kawasan-kawasan yang maju,” katanya ketika ditemui media selepas menyaksikan siaran langsung pelancaran MEASAT-3d di Pusat Dagangan Dunia (WTC) Kuala Lumpur hari ini.

Malaysia melalui MEASAT Satellite Systems Sdn Bhd (MEASAT) melancarkan Satelit MEASAT-3d di Pusat Angkasa Lepas Eropah Kourou, French Guiana, Amerika Selatan pada 5.50 pagi waktu Malaysia (6.50 petang waktu tempatan, 22 Jun).

Satelit kelapan yang dianggar melibatkan kos RM1.2 bilion dengan jangka hayat 18 tahun itu dijangka mampu merapatkan jurang ketersambungan digital dan membentuk masa depan ketersambungan yang lebih baik untuk rakyat Malaysia, selaras inisiatif kerajaan melalui pelan Jalinan Digital Negara (JENDELA).

Annuar berkata pelancaran itu merupakan satu perkembangan bersejarah dan sangat penting kepada usaha kerajaan menjayakan sepenuhnya dan melengkapkan pelaksanaan program JENDELA dan Rangka Tindakan Ekonomi Digital Malaysia (MyDIGITAL).

Beliau berkata negara mempunyai jangkaan liputan Internet sehingga 97 peratus di bawah program JENDELA 1 yang menghubungkan kawasan berpenduduk dengan menggunakan kaedah jaringan gentian optik manakala baki tiga peratus merupakan kawasan pedalaman.

“Kawasan-kawasan ini (pedalaman) sudah tentu perlu menggunakan teknologi satelit. Lagipun sekarang memang kita telah pun menggunakan teknologi satelit tetapi lazimnya sekarang ini yang sedia ada memberikan perkhidmatan jalur lebar kapasiti yang rendah, kelajuan yang rendah.

“Kebanyakan semuanya kurang daripada 10 Mbps (mega bit per saat), tetapi MEASAT-3d berkeupayaan memberikan perkhidmatan jalur lebar di kawasan yang saya maksudkan tadi antara 35 Mbps hingga 100 Mbps.

“Sekarang mereka guna asas (kelajuan Internet) sahaja mungkin sedikit untuk data seperti gambar dan sebagainya, tetapi kalau nak buat untuk kegunaan yang lebih banyak penggunaan datanya, teknologi satelit yang ada sekarang tak cukup,” katanya.

Menurutnya capaian Internet kawasan pedalaman sudah ada dalam rangka tindakan MyDIGITAL, selain pihaknya telah menyiapkan pelan untuk memastikan liputan Internet mencapai sehingga 100 peratus dan kelajuan keseluruhan sekurang-kurangnya 35 Mbps menjelang 2025.

Sementara itu, Ketua Setiausaha Kementerian Komunikasi dan Multimedia Datuk Seri Mohammad Mentek mengucapkan tahniah kepada MEASAT di atas pelancaran satelit MAESAT-3d itu.


Kerajaan, PH lakar sejarah meterai MoU transformasi dan kestabilan politik

KUALA LUMPUR 13 Sept – Kerajaan Persekutuan dan Pakatan Harapan (PH) hari ini melakar sejarah negara apabila buat pertama kali menandatangani Memorandum Persefahaman (MoU) Transformasi dan Kestabilan Politik.

Perdana Menteri Datuk Seri Ismail Sabri Yaakob berkata memorandum berkenaan yang membentuk satu kerjasama dwipartisan dengan menjulang semangat Keluarga Malaysia, mempunyai enam agenda.

Beliau berkata agenda berkenaan merangkumi pemerkasaan pelan COVID-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.

Katanya, ia juga selaras titah Yang di-Pertuan Agong Al-Sultan Abdullah Ri’ayatuddin AlMustafa Billah Shah sempena pembukaan Penggal Keempat Parlimen ke-14 hari ini.

“Titah hasrat Baginda Tuanku, semua pihak perlu mengamalkan demokrasi bermusyawarah dalam mencari penyelesaian kepada apa jua permasalahan demi mencapai matlamat Malaysia makmur, inklusif dan mampan,” katanya dalam satu kenyataan.

Ia membabitkan Presiden PKR Datuk Seri Anwar Ibrahim, Setiausaha Agung DAP Lim Guan Eng, Presiden Parti Amanah Mohamad Sabu dan Presiden Pertubuhan Kinabalu Progresif Bersatu (UPKO) Datuk Seri Wilfred Madius Tangau.

Majlis berkenaan turut disaksikan oleh Yang di-Pertua Dewan Rakyat Datuk Azhar Azizan Harun dan Yang di-Pertua Dewan Negara Tan Sri Dr Rais Yatim.

Ismail Sabri berkata transformasi yang diperkenalkan kerajaan ini bukan sahaja mendorong kepada tadbir urus yang cemerlang dalam memerangi COVID-19 dan pemulihan ekonomi, bahkan memangkin iklim pelaburan kondusif sekali gus memacu pertumbuhan ekonomi yang kukuh demi kesejahteraan Keluarga Malaysia.

“Semangat Keluarga Malaysia yang menekankan perpaduan, kesepakatan dan kebersamaan inilah yang dizahirkan dalam memorandum persefahaman oleh kerajaan dan Ahli-ahli Yang Berhormat pada petang ini,” katanya.

Beliau berkata kerajaan yakin memorandum persefahaman yang dizahirkan ini bukan sahaja berupaya mengetepikan segala perbezaan politik bahkan mampu memastikan pemulihan negara berjalan secara holistik dan inklusif.

“Setinggi penghargaan kepada Ahli-ahli Yang Berhormat yang telah membulatkan tekad, mengetepikan perbezaan ideologi politik untuk bersama-sama memacu kestabilan ekonomi dan kesejahteraan Keluarga Malaysia,” katanya.


Festival Keris Antarabangsa Melaka martabat warisan Melayu

DUYONG 13 November – Kira-kira 1,000 bilah keris daripada pelbagai jenis dan reka bentuk mencuri perhatian ramai pada Festival Keris Antarabangsa Melaka yang berlangsung selama dua hari bermula semalam, di Perkampungan Hang Tuah, di sini.

Pengarah Perbadanan Muzium Melaka (Perzim), Dr. Mohd Nasruddin Rahman berkata, penganjuran julung kali diadakan di negeri ini itu berjaya menghimpunkan pemilik koleksi keris dari seluruh negara dan beberapa negara jiran.

“Alhamdulillah kita menganjurkan program ini melibatkan peserta dari seluruh Malaysia dan Indonesia seperti dari Kepulauan Riau, Lingga, Makasar selain dari Singapura dan Selatan Thailand.

“Dalam program berlangsung selama dua hari ini kita turut mempamerkan antara keris tertua iaitu Keris Bentan yang dimiliki sejak abad ke-14, malah pelbagai pertandingan membabitkan 10 jenis keris dipertandingkan sebagai acara utama.

“Melihat potensi yang seiring dalam objektif kita sebagai memelihara dan memulihara warisan kebudayaan negeri ini, kita yakin program ini akan dijadikan sebagai acara tahunan dan diletakkan dalam kalendar pelancongan negeri berikutan ia menerima sambutan yang cukup positif pada penganjuran kali ini,” katanya.

Beliau berkata demikian kepada Melaka Hari Ini selepas upacara perasmian Festival Keris Antarabangsa Melaka yang disempurnakan Pengerusi Lembaga Pengarah Perzim, Datuk Akramuddin Ab. Aziz dan turut dihadiri Pegawai Kewangan Negeri Datuk Salhah Salleh.

Terdahulu, pada acara perasmian itu, pelbagai program menarik telah disajikan buat pengunjung yang hadir bagi melestarikan dan memartabatkan seni serta warisan Melayu itu.

Antara kategori keris yang dipertandingkan adalah kategori Keris Bugis Sepokal, Keris Bugis Lok, Keris Saras Besi Sebatang, Keris Alang Besi Sebatang, Keris Malela serta pelbagai lagi.